#1701: Dakwat yang Digunakan Ketika Mengundi

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Benarkah dakwat di jari untuk mengundi dibolehkan dalam Islam kerana khuatir tidak menyerap air. Pada waktu ayah saya mengundi, dakwatnya hilang sedikit-sedikit, tetapi kali ini boleh terkopek pula. Mohon pencerahan ustaz. Terima Kasih.
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan firman Allah SWT:
يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ
Maksudnya: Wahai orang yang beriman, apabila kamu hendak mengerjakan solat (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian daripada kepala kamu, dan basuhlah kedua belah kaki kamu meliputi buku lali.
Surah al-Ma’idah (6)
Berbalik kepada soalan yang diajukan, antara syarat  sah solat adalah bersih dari sebarang sesuatu yang boleh menghalang air sampai ke kulit. Imam al-Nawawi menyatakan bahawa:
وَلَوْ بَقِيَ عَلَى الْيَدِ وَغَيْرِهَا أَثَرُ الْحِنَّاءِ وَلَوْنُهُ دُونَ عَيْنِهِ أَوْ أثر دُهْنٍ مَائِعٍ بِحَيْثُ يَمَسُّ الْمَاءُ بَشَرَةَ الْعُضْوِ وَيَجْرِي عَلَيْهَا لَكِنْ لَا يَثْبُتُ صَحَّتْ طَهَارَتُهُ
Maksudnya: “Sekiranya berbaki pada tangan kesan inai dan warnanya tanpa ain fizikalnya, atau kesan minyak cair yang jika air menyentuh dan lalu atas organ itu nescaya tidak akan melekat; sahlah taharahnya.” (Lihat
al-Majmu’ Syarh al-Muhazzab
,1/467-468)
Menurut Imam Ibn Hajar al-Haitami:
وَلَوْ كَانَ عَلَى أَعْضَائِهِ أَثَرُ دُهْنٍ مَائِعٍ فَتَوَضَّأَ وَأَمَسَّ الْمَاءَ الْبَشَرَةَ وَجَرَى عَلَيْهَا وَلَمْ يَثْبُتْ صَحَّ وُضُوءُهُ؛ لِأَنَّ ثُبُوتَ الْمَاءِ لَيْسَ بِشَرْطٍ
Maksudnya: “Sekiranya pada anggotanya terdapat kesan minyak yang cair (tidak pejal) lalu dia berwudhuk kemudian air wudhuk itu menyentuh dan lalu di atas kawasan anggota yang berminyak itu, sekalipun tidak melekat (kerana sifat minyak yang tidak bercampur dengan air), sah wudhuknya. Ini kerana melekatnya air bukanlah syarat sah wudhuk.” (Lihat
Hasyiah al-Syarwani `ala al-Tuhfah
, 1/187)
Begitu juga, Muzakarah Khas Jawatankuasa Fatwa Majlis Kebangsaan Bagi Hal Ehwal Ugama Islam Malaysia yang bersidang pada 17 Julai 2013 telah membincangkan Hukum Penggunaan Dakwat Kekal (Indelible Ink) Dalam Proses Pengundian Oleh Suruhanjaya Pilihan Raya Malaysia (SPR). Muzakarah telah membuat keputusan seperti berikut:
Berdasarkan pembentangan laporan analisis kimia, taklimat dan penjelasan daripada Jabatan Kimia Malaysia serta penjelasan daripada Suruhanjaya Pilihanraya Malaysia (SPR), adalah didapati
Dakwat Kekal (Indelible Ink) yang akan digunakan oleh SPR tidak mengandungi bahan-bahan najis yang diharamkan oleh syarak, tidak memberikan kesan mudharat dan tidak menghalang air untuk sampai ke kulit (telap air) apabila digunakan
.
Sehubungan itu, Muzakarah bersetuju memutuskan bahawa
dari aspek syarak penggunaan Dakwat Kekal (Indelible Ink) tersebut adalah harus dan dibenarkan kerana ia tidak akan menimbulkan masalah kepada ibadah umat Islam
. Keputusan ini hanya tertakluk kepada bahan yang telah dikemukakan oleh SPR dan diuji oleh Jabatan Kimia Malaysia sahaja”.
Justeru itu, kami nyatakan bahawa dalam isu ini
harus dan sah hukumnya apabila seseorang itu berwuduk atau mandi wajib dalam keadaan ink di jarinya masih ada. Ini kerana dakwat tersebut tidak menghalang dari sampai ke kulit. Namun, sebaiknya kita cuba hilangkan sekadar yang mampu agar dakwat tersebut cepat hilang dan dapat mengelakkan sifat was-was
. Isu ink berbeza pada setiap pilihanraya adalah isu yang sering berlegar dalam masyarakat. Namun, ianya penambahbaikan yang dilakukan oleh pihak SPR bagi mengelakkan unsur-unsur penipuan atau helah semasa proses pengundian dijalankan.
Semoga Allah SWT memberikan kefahaman yang jelas kepada kita semua dalam beragama.
Wallahua‘lam.
Bertarikh: 30 Mei 2023 bersamaan 10 Zulkaedah 1444H


#1702: Menggunakan Duit Yang Diberikan Bapa Untuk Tujuan Lain

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Ayah saya telah memberi saya sejumlah wang untuk tujuan tertentu tanpa memerlukan atau melarang saya menggunakan selain daripada tujuan tersebut. Namun, kadangkala saya memerlukan wang untuk tujuan lain kerana saya tidak mempunyai wang, jadi saya menggunakan wang yang diberikan ayah saya untuk memenuhi keperluan tersebut. Apakah hukum mengenainya? Adakah itu termasuk memakan harta haram?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sesiapa yang diberikan sesuatu untuk digunakan untuk urusan tertentu, maka dia tidak boleh menggunakannya untuk perkara lain kecuali dengan izin pemberinya kerana ia adalah pemberian yang terikat dengan tujuan pemberinya, di mana had atau ikatan tersebut perlu dihormati, kecuali jika pemberinya mengetahui bahawa dia bermaksud untuk tujuan yang itu dan merelakan untuk digunakan untuk tujuan yang lain.
Syeikh Zakariyya al-Ansari berkata: “Jika seseorang memberikan dirham kepadanya dan berkata, ‘Beli dengan ini serban atau gunakan untuk masuk ke bilik mandi’, atau yang seumpamanya, maka tujuan yang mendorongnya menjadi jelas. Ini telah ditentukan untuk itu, dengan mengambil kira tujuan yang mendorongnya. Ini berlaku jika dia bermaksud menutup kepala dengan serban atau membersihkan diri dengan menggunakan bilik mandi, kerana dia melihat keadaan kepala yang terbuka, kusut pada badan, dan kotoran. Jika dia tidak bermaksud demikian, dengan menyatakan itu sebagai contoh umum, maka tidak ada yang ditentukan untuk itu. Sebaliknya, dia memiliki hak untuk itu dan dapat bertindak sesuai dengan kehendaknya.”(Lihat
Asna al-Matalib
, 2/479)
Syeikh Muhammad bin Ahmad ‘Ulaisy al-Maliki berkata, “Jika seorang hamba yang
 Mukatab
 (seorang hamba yang mempunyai perjanjian dengan tuannya untuk memerdekakan dengan membayar sejumlah wang) diberi sejumlah wang, baik oleh sekumpulan orang atau oleh dirinya sendiri, maka dia menggunakan wang itu, dan kemudian wang itu masih berbaki. Jika niat si pemberi tidak bersedekah kepada hamba, kerana niatnya hanya untuk membebaskan mereka dari perhambaan, atau mereka tidak bermaksud apa-apa, maka pemberi derma berhak meminta wang yang berbaki itu dikembalikan dan masing-masing mengambil bahagiannya. Mereka juga berhak menuntut kembali wang yang diberikan hamba kepada tuannya jika dia membatalkan rancangannya selepas membayar wang itu kepada tuannya. Walau bagaimanapun, jika niat memberi mereka adalah sedekah kepada hamba mujahidin untuk membantunya, maka penderma tersebut tidak berhak meminta baki wang itu kembali. Mereka juga tidak berhak meminta wang yang telah diserahkan kepada tuannya sekiranya hamba itu membatalkan rancangannya.
Maka seorang hamba
Mukatab
, jika sebilangan orang membantunya dengan wang untuk membebaskan dirinya, maka wang itu digunakan untuk tujuan itu dan ada yang berbaki, jika niat pemberi bantuan itu semata-mata untuk membebaskan dirinya daripada perhambaan dan bukan sedekah umum, maka hendaklah hamba itu mengembalikan bakinya kepada mereka mengikut jumlah masing-masing atau mereka rela memberikan selebihnya kepadanya. Jika dia membatalkan rancangannya, maka semua wang yang diterima tuannya sebelum dia membatalkan rancangannya, adalah halal baginya, kerana ia dianggap sebagai pendapatan hamba atau sedekah kepadanya. Sedangkan jika dia dibantu dengan wang untuk membebaskan dirinya dari perhambaan tetapi dia tidak membayar wangnya untuk membebaskan dirinya, maka setiap orang yang menolongnya berhak meminta kembali wang yang telah mereka serahkan itu, kecuali jika mereka memberikannya secara sukarela, maka wang itu menjadi milik hamba itu. Jika mereka menolongnya dengan niat bersedekah, bukan untuk membebaskan hamba itu, maka wang itu kepunyaan tuannya jika dia meninggalkan rancangannya.” (Lihat
al-Minah al-Jalil
, 9/475).
Al-Juzuli berkata:
 كُلُّ مَنْ دُفِعَ إلَيْهِ مَالٌ لِأَمْرٍ مَا كَعِلْمٍ وَصَلَاحٍ وَفَقْرٍ، وَلَمْ يَكُنْ فِيهِ ذَلِكَ الْأَمْرُ، فَإِنَّهُ يَجِبُ عَلَيْهِ عَدَمُ قَبُولِهِ، وَإِنْ قَبِلَهُ فَيَجِبُ عَلَيْهِ رَدُّهُ وَيَحْرُمُ عَلَيْهِ أَكْلُهُ فَقَدْ أَكَلَ حَرَامًا
Maksudnya:
 “Sesiapa yang diberi wang untuk sesuatu perkara, seperti untuk pelajar, untuk orang soleh dan fakir, sedangkan dia tidak mempunyai kriteria ini, maka dia tidak boleh menerimanya, dan haram untuk memakannya.” (Lihat
al-Minah al-Jalil
, 9/475).
Kesimpulan
Berdasarkan persoalan di atas, Jika bapa saudara memberi wang dengan niat untuk melakukan perkara-perkara tertentu, maka saudara tidak boleh menggunakan harta tersebut untuk apa-apa yang selain itu. Walau bagaimanapun, jika arahan atau wang diberikan itu bersifat umum tanpa ada dikhususkan dengan tujuan tertentu, maka tidak ada salahnya untuk saudara menggunakan wang tersebut untuk tujuan lain.
Justeru, saudara perlu berhati-hati dalam isu ini. Sekiranya saudara tidak pasti dalam perkara ini, maka lebih baik saudara menggunakan wang tersebut berdasarkan hasrat dan tujuan yang bapa anda inginkan atau saudara meminta izin terlebih dahulu daripadanya.
Walaupun begitu, jika berlaku keperluan yang mendesak seperti membawa kepada dharurat kehidupan, maka sebahagian ulama’ mengharuskannya. Ini kerana pemberian tersebut telah menjadi sempuna hak milik sebagaimana kaedah menyebut:
التَّبَرُّعُ لَمْ تَتِمّ حَتَّى يَقْبِض
Maksudnya: “Tabarru’ itu tidak berlaku sehingga dia memegang. (Lihat
al-Qawa’id al-Fiqhiyyah
, hlm. 90)
Justeru dalam hal ini, hak tasarruf kembali menjadi kepunyaan anak, tetapi ia tidak menepati keinginan atau hajat bapanya.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 30 Mei 2023 bersamaan 10 Zulkaedah 1444H


#1703: Mengambil Suntikan Vaksin di Siang Ramadhan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah batal puasa jika mengambil suntikan vaksin antibodi pada siang hari?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan sabda Rasulullah SAW:
بُنِيَ الإِسْلاَمُ عَلَى خَمْسٍ: شَهَادَةِ أَنْ لاَ إِلَهَ إِلَّا اللَّهُ وَأَنَّ مُحَمَّدًا رَسُولُ اللَّهِ، وَإِقَامِ الصَّلاَةِ، وَإِيتَاءِ الزَّكَاةِ، وَالحَجِّ، وَصَوْمِ رَمَضَانَ
Maksudnya:
“Terbinanya Islam itu atas lima perkara; syahadah bahawasanya tiada tuhan melainkan Allah dan Muhammad itu pesuruh Allah, mendirikan solat, menunaikan zakat, menunaikan haji dan berpuasa di bulan Ramadan.”
Riwayat BukharI (8)
Dalam menjawab isu pembatalan puasa, para ulama telah menjelaskan bahawa antara perkara yang boleh membatalkan puasa ialah apabila seseorang memasukkan sesuatu ke dalam tubuh badannya melalui rongga yang terbuka misalnya hidung dan mulut. Hal ini seperti yang dijelaskan oleh Imam al-Nawawi bahawa:
مِنَ الْمُفْطِرَاتِ دُخُولُ شَيْءٍ فِي جَوْفِهِ – وَقَدْ ضَبَطُوا الدَّاخِلَ الْمُفْطِرَ بِالْعَيْنِ الْوَاصِلَةِ – الظَّاهِرُ إِلَى الْبَاطِنِ فِي مَنْفَذٍ مَفْتُوحٍ عَنْ قَصْدٍ مَعَ ذِكْرِ الصَّوْمِ
Maksudnya:
“Antara perkara yang membatalkan puasa adalah masukkan sesuatu ke bahagian dalam rongga. Para ulama telah menentukan sesuatu yang masuk ke dalam al-Jauf (rongga) membatalkan puasa dengan ain (objek) yang sampai, iaitu (dari) had zahir ke dalam had batin melalui rongga terbuka dengan sengaja dan sedar berpuasa.”
 (Lihat
Raudah al-Talibin
, 2/356)
Berbalik kepada persoalan di atas, kami nyatakan bahawa
hukum mengambil vaksin antibodi di siang Ramadhan adalah diharuskan dan tidak membatalkan puasa. Hal ini kerana suntikan tersebut tidak melalui rongga yang terbuka.
Berkenaan isu vaksin/ suntikan ini, saudara boleh juga merujuk kepada isu-isu dibawah sebagai maklumat lanjut berkenaan suntikan:
#1135: Menerima Suntikan Ketika Puasa[1]
#1005: Orang Berpuasa Mengambil Suntikan Insulin[2]
#1146: Suntikan Liraglutide Semasa Berpuasa[3]
Semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Kami akhiri dengan doa:
للَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Wallahua`lam.
[1]
https://maktabahalbakri.com/33575-2/
[2]
https://maktabahalbakri.com/1005-orang-berpuasa-mengambil-suntikan-insulin/
[3]
https://maktabahalbakri.com/suntikan-liraglutide-semasa-berpuasa/
Bertarikh: 30 Mei 2023 bersamaan 10 Zulkaedah 1444H


#1705: Tidak Sempat Menggantikan Puasa

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya tidak menggantikan puasa kerana tidak mampu berpuasa disebabkan mengandung. Pada 15hb 3 ni dah kena admit wad. Tidak sempat saya menqadha’kan puasa. Apakah tindakan saya?
Jawapan
 :
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Puasa pada bulan Ramadan adalah salah satu rukun daripada rukun-rukun Islam dan Allah telah menyatakan bahawa puasa ini diwajibkan kepada orang-orang yang beriman dari umat ini, sebagaimana juga diwajibkan kepada umat yang sebelum ini.Allah berfirman :
يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ
Maksudnya
:  Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertaqwa.
(Surah al-Baqarah, 183)
Apabila masuknya bulan puasa wajib ke atas setiap muslim yang mukallaf berpusa sepertimana yang telah diberfirman oleh Allah :
فَمَنْ شَهِدَ مِنْكُمْ الشَّهْرَ فَلْيَصُمْهُ
Maksudnya
:  sesiapa dari antara kamu yang menyaksikan anak bulan Ramadan (atau mengetahuinya), maka hendaklah ia berpuasa bulan itu.
Surah al-Baqarah : 185
Namun, sekiranya seseorang itu tidak mampu untuk berpuasa atas sebab keuzuran seperti sakit, musafir, haid dan sebagainya maka wajib ke atasnya untuk menggantikan semula pada hari yang lain. Firman Allah SWT:
فَمَن كَانَ مِنكُم مَّرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ
Maksudnya:  “
Maka sesiapa di antara kamu yang sakit, atau dalam musafir, (bolehlah ia berbuka), kemudian wajiblah ia berpuasa sebanyak (hari yang dibuka) itu pada hari-hari yang lain;
(Surah al-Baqarah: 184)
Dalil di atas menunjukkan wajib menggantikan puasa bagi sesiapa yang meninggalkan puasa Ramadan disebabkan sakit atau musafir atau sebab-sebab yang lain.Sekiranya tidak menggantikannya sehingga tiba Ramadan seterusnya maka ia berdosa dan perlu membayar fidyah (Lihat
al-Fiqh al-Manhaji
,3/118).Ini juga berdasarkan firman Allah SWT :
Firman Allah SWT:
وَعَلَى الَّذِينَ يُطِيقُونَهُ فِدْيَةٌ طَعَامُ مِسْكِينٍ
Maksudnya: “
Dan wajib atas orang-orang yang tidak terdaya berpuasa (kerana tua dan sebagainya) membayar fidyah iaitu memberi makan orang miskin.”
(Surah al-Baqarah: 184)
Golongan yang wajib dikenakan fidyah puasa ialah:
Orang tua yang lemah dan pesakit yang tiada harapan sembuh.
Ibu yang mengandung dan menyusukan bayi.
Orang yang telah meninggal dunia dalam keadaan masih lagi mempunyai hutang puasa yang belum diganti.
Musafir, pesakit dan orang yang melambatkan ganti puasa.
Kembali kepada persoalan yang diajukan, kami manyatakan bagi sesiapa yang tertinggal puasa Ramadan disebabkan musafir, sakit atau sebab-sebab lain, maka dia wajib menggantikannya sebelum tiba bulan Ramadan yang berikutnya. Namun sekiranya dia cuai dan tidak menggantikannya sehingga tiba bulan Ramadan berikutnya, maka dia dikira berdosa dan wajib menggantikan balik puasa yang ditinggalkan dan dikenakan denda membayar fidyah, iaitu memberi makan golongan fakir miskin sehari secupak makanan kebiasaan penduduk negeri setempat bergantung kepada hari puasa yang ditinggalkan.Contohnya :
En Muhammad tidak mampu berpuasa selama 3 hari di dalam bulan Ramadan kerana pekerjaannya yang berat. Beliau hanya menggantikan puasanya selepas 2 tahun. Maka fidyah yang dikenakan ke atas beliau ialah:
Bilangan hari tidak berpuasa X Kadar fidyah ( cupak )
3 hari X RM4.00 = RM12 (FIDYAH)

Wallahua’lam.
Bertarikh: 30 Mei 2023 bersamaan 10 Zulkaedah 1444H


#1706: Bersanding dalam Majlis Persaraan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Masa kahwin naik pelamin haramkan. Tetapi masa ‘pencen’ boleh ka atau tidak boleh? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asalnya perkataan pelamin adalah merujuk kepada tempat pengantin bersanding sebagaimana yang didefinisikan oleh
Kamus Dewan Edisi Keempat
.
[1]
 Amalan bersanding ini dianggap sebagai kemuncak majlis perkahwinan dalam adat resam kahwin Melayu. Bersanding adalah acara terpenting dan sekali seumur hidup bagi sepasang pengantin. Majlis perkahwinan tidak dikira lengkap jika kedua-dua mempelai tidak disandingkan di atas pelamin. Di atas pelamin itu ada kerusi yang dihias cantik.
[2]
Namun, kini sudah menjadi adat kebiasaan dalam masyarakat kita, di mana dalam kebanyakan majlis persaraan seperti majlis persaraan guru, guru yang diraikan itu akan disarungkan dengan selempang dan diminta duduk di atas kerusi seakan-akan pelamin.
Sebelum kami menjawab soalan yang diajukan, di sana terdapat kaedah menyebutkan:
الأَصْلُ فِي عَادَاتِنَا الإِبَاحَة حَتَّى يَجِيءَ صَارِفُ الإِبَاحَة
Maksudnya:
 “
Hukum asal dalam perkara-perkara adat kita adalah diharuskan sehinggalah terdapatnya dalil yang mengangkat keharusan tersebut
.”
Hamad al-Hamad ketika mensyarahkan kaedah di atas menyebutkan, adat adalah merujuk kepada kebiasaan manusia dari segi tingkah laku, perkataan dan perbuatan, maka hukum asalnya adalah diharuskan. Sebagai contoh, duduknya mereka di atas lantai atau atas kerusi ketika makan, maka hal ini termasuk dalam perkara adat dan hukum asalnya adalah diharuskan. Begitu juga termasuk dalam perkara adat, seseorang itu makan dengan tangannya, manakala seseorang yang lain pula makan dengan menggunakan sudu, maka hukum asalnya adalah diharuskan. Begitu juga seseorang memakai suatu pakaian dengan cara tertentu, manakala seseorang yang lain pula memakainya dengan cara yang lain, maka hukum asal dalam hal tersebut adalah diharuskan.
Begitu juga dalam soal ucapan hormat. Ada orang memulakan ucapan hormatnya  dengan perkataan ini, dan ada orang yang lain memulakan ucapan hormatnya dengan perkataan yang lain. Misalnya, orang ini memulakan ucapan hormatnya dengan mengucapkan, “Selamat pagi,” sedangkan orang yang lain dengan perkataan lain. Maka, kami katakan hal tersebut adalah diharuskan kerana ia termasuk dalam perkara adat. Oleh sebab itu, firman Allah SWT:
وَإِذَا حُيِّيتُم بِتَحِيَّةٍ فَحَيُّوا بِأَحْسَنَ مِنْهَا أَوْ رُدُّوهَا
Maksudnya:
 “
Dan apabila kamu diberikan penghormatan dengan sesuatu ucapan hormat (seperti memberi salam), maka balaslah penghormatan itu dengan yang lebih baik daripadanya, atau balaslah dia (dengan cara yang sama).
”
(Surah al-Nisa’: 86)
Akan tetapi kata katakan, ucapan hormat yang paling baik dan sempurna sebagaimana dalam syarak ialah “
Assalamualaikum warahmatullahi wabarakatuh
”
Begitu juga sebahagian orang (ketika berjumpa) cukup dengan hanya berjabat tangan, manakala sebahagian yang lain pula saling berpelukan. Begitu juga sebahagian orang (ketika berjumpa) saling melagakan hidup antara satu sama lain, dan sebahagian yang lain pula saling melagakan pipi antara satu sama lain.
Semua ini adalah adat yang mana hukumnya adalah diharuskan melainkan terdapatnya dalil yang menunjukkan kepada pengharamannya
.
Jika adat itu adanya penyerupaan dengan kaum wanita, maka kita katakan bahawa ia adalah tidak boleh untuk kaum lelaki kerana Nabi SAW melaknat kaum lelaki yang menyerupai wanita dan juga kaum wanita yang menyerupai lelaki. (Lihat
Syarh Manzumah al-Qawa’id al-Fiqhiyyah li al-Sa‘di
, 3/9).
Selain daripada itu, Muhammad Husain al-Jizani dalam kitabnya,
Dirasah wa Tahqiq Qa’idah: al-Aslu fi al-‘Ibadat al-Man‘u
 (hlm. 47) ada menukilkan perkataan Syeikh al-Islam Ibn Taimiyyah yang menyatakan, hukum asal dalam perkara ibadat ialah
al-Tauqif
. Oleh itu, tidak disyariatkan daripadanya melainkan apa yang disyariatkan oleh Allah SWT. Jika tidak, kita akan termasuk dalam makna firman Allah SWT:
أَمْ لَهُمْ شُرَكَاءُ شَرَعُوا لَهُم مِّنَ الدِّينِ مَا لَمْ يَأْذَن بِهِ اللَّهُ
Maksudnya:
 “
Patutkah mereka mempunyai sekutu-sekutu yang menentukan – mana-mana bahagian dari ugama mereka – sebarang undang-undang yang tidak diizinkan oleh Allah?
”
(Surah al-Syura: 21)
Manakala bagi perkara adat pula, hukum asalnya adalah dimaafkan, maka janganlah dilarang daripadnya melainkan apa yang diharamkan oleh Allah SWT. Jika tidak, kita akan termasuk dalam makna firman Allah SWT:
قُلْ أَرَأَيْتُم مَّا أَنزَلَ اللَّهُ لَكُم مِّن رِّزْقٍ فَجَعَلْتُم مِّنْهُ حَرَامًا وَحَلَالًا
Maksudnya:
 “
Katakanlah (kepada kaum yang mengada-adakan sesuatu hukum): ‘Sudahkah kamu nampak baik-buruknya sesuatu yang diturunkan Allah untuk manfaat kamu itu sehingga dapat kamu jadikan sebahagian daripadanya haram, dan sebahagian lagi halal?’
”
(Surah Yunus: 59)
Justeru, berbalik kepada soalan yang diajukan,
kami berpendapat bahawa diharuskan bagi orang yang bersara atau pencen untuk naik ke atas pelamin
 kerana ia termasuk dalam perkara-perkara adat dalam masyarakat kita. Akan tetapi keharusan tersebut terikat dengan
dhawabit
 dan syarat-syarat sebagaimana berikut:
Tidak mengandungi perkara yang dilarang seperti pendedahan aurat, pencampuran antara lelaki dan perempuan secara tidak terkawal,
tabarruj
 bagi perempuan dan seumpamanya.
Menjaga kesopanan.
Bersederhana dan tidak berlebihan sehingga membawa kepada pembaziran.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
[1]
 Lihat
https://prpm.dbp.gov.my/cari1?keyword=pelamin
. Diakses pada 25 Mei 2023.
[2]
 Lihat
https://ms.wikipedia.org/wiki/Bersanding
. Diakses pada 25 Mei 2023.
Bertarikh: 30 Mei 2023 bersamaan 10 Zulkaedah 1444H


#1704: Jamak Qasar bagi Orang yang Musafir untuk Kursus Seminggu

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah boleh jamak qasar bagi seseorang yang bermusafir ke suatu tempat untuk menghadiri kursus yang diadakan selama seminggu?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami nyatakan terlebih dahulu syarat-syarat yang perlu dipenuhi untuk melakukan solat jamak dan qasar. Antara syarat-syarat tersebut:
Mestilah berada dalam keadaan bermusafir, iaitu perjalanan ke destinasi yang sekurang-kurangnya dua marhalah, iaitu sekitar 80 km.
Perjalanan musafir tersebut telah melepasi sempadan mukim seperti kawasan kampung, taman perumahan atau daerah mengikut uruf setempat.
Dia tidak mengikuti imam yang menunaikan solat sempurna empat rakaat jika dia ingin mengqasarkan solat.
Dia tidak berniat menetap selama empat hari atau lebih di tempat yang dituju, selain hari mula dia sampai dan hari dia akan keluar dari destinasi. (Lihat
al-Fiqh al-Manhaji,
1/186)
Justeru, dapat difahami berdasarkan syarat keempat di atas, bahawa
jika seseorang telah berazam untuk tinggal di tempat yang dia akan pergi selama empat hari atau lebih, maka ia bermaksud dia telah bermukim di tempat itu. Maka, sebaik sahaja dia sampai di tempat tersebut, statusnya dikira sebagai orang bermukim dan bukan lagi bermusafir. Oleh itu, dia wajib mendirikan solat secara sempurna seperti biasa.
Inilah juga seperti yang dijelaskan oleh Imam al-Nawawi, katanya:
وَلَوْ نَوَى إقَامَةَ أَرْبَعَةِ أَيَّامٍ بِمَوْضِعٍ انْقَطَعَ سَفَرُهُ بِوُصُولِهِ. وَلَا يُحْسَبُ مِنْهَا يَوْمَا دُخُولِهِ وَخُرُوجِهِ عَلَى الصَّحِيحِ.
Maksudnya: “
Sekiranya seseorang berniat untuk bermukim selama empat hari di tempat yang ditujunya, maka terputuslah musafirnya sebaik sahaja dia tiba (di tempat tersebut), dan tidak dikira dari tempoh itu, hari dia masuk (ke tempat itu) dan keluar (dari tempat itu) menurut pendapat yang sahih.”
Lihat
Minhaj al-Talibin wa ‘Umdah al-Muftin fi al-Fiqh,
hlm. 44)
Hal ini kerana menurut pengarang
al-Fiqh al-Manhaji
, apabila berniat menetap selama empat hari (atau lebih), maka jadilah tempat yang dituju itu seolah-olah negerinya atau tempat tinggalnya yang tetap. Oleh itu dia tidak harus bersolat
qasar
 lagi di situ dan haknya untuk bersolat
qasar
 kekal semasa dalam perjalanan sahaja. (Lihat
al-Fiqh al-Manhaji
, 1/186).
Ini berdasarkan hadith al-‘Ala’ bin al-Hadhrami bahawa Rasulullah SAW bersabda:
يُقِيمُ الْمُهَاجِرُ بِمَكَّةَ بَعْدَ قَضَاءِ نُسُكِهِ ثَلَاثًا
Maksudnya
: “
Orang Muhajirin bermukim di Makkah selepas selesai menunaikan manasik selama tiga hari
.”
Riwayat Muslim (1352)
Semoga kita semua termasuk dalam golongan yang mendirikan solat. Marilah sama-sama kita berdoa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:

“Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
Bertarikh: 30 Mei 2023 bersamaan 10 Zulkaedah 1444H


#1707: Sabun Susu Ibu

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Bolehkah saya membuat susu badan saya yang berlebihan sebagai sabun? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَإِنَّ لَكُمْ فِي الْأَنْعَامِ لَعِبْرَةً نُسْقِيكُمْ مِمَّا فِي بُطُونِهِ مِنْ بَيْنِ فَرْثٍ وَدَمٍ لَبَنًا خَالِصًا سَائِغًا لِلشَّارِبِينَ
Maksudnya:

“Dan sesungguhnya pada binatang-binatang ternak itu, kamu beroleh pelajaran yang mendatangkan iktibar. Kami beri minum kepada kamu daripada apa yang terhasil dari dalam perutnya, yang lahir daripada antara hampas makanan dengan darah; (iaitu) susu yang bersih, yang mudah diminum, lagi sedap rasanya bagi orang-orang yang meminumnya.”
(Surah al-Nahl: 66)
Syeikh al-Sa‘di menyebutkan bahawa sesungguhnya pada haiwan-haiwan ternakan itu yang mana Allah SWT telah tundukkan (sediakan) buat manfaat kamu semua, ada sesuatu yang boleh kamu ambil pelajaran daripadanya iaitu ia menunjukan kepada kesempurnaan kekuasaan Allah serta luasnya belas kasihan-Nya. Bila mana Dia telah memberi kamu minum apa yang terhasil daripada dalam perut haiwan-haiwan tersebut yang terdiri daripada kotoran dan darah. Dia telah keluarkan daripada antara kedua-dua perkara tersebut, susu yang bersih daripada apa-apa yang mengeruhkannya (tidak bercampur dengan apa-apa selainnya), yang menyenangkan orang-orang yang meminumnya kerana kelazatannya. Juga kerana ia menghilangkan dahaga serta mengenyangkan. Tidaklah perkara-perkara ini (terjadi) melainkan dengan kekuasaan Allah SWT, bukan semata-mata tabiat semula jadi. Apakah ada sesuatu yang secara tabiat semula jadinya boleh menukarkan kotoran yang dimakan oleh haiwan-haiwan serta minuman yang diminumnya yang terdiri daripada air tawar dan masin menjadi susu yang bersih (daripada sebarang anasir-anasir lain), yang menyenangkan orang-orang yang meminumnya. (Lihat
Tafsir al-Sa‘di
, hlm. 443).
Kesucian susu ibu
Secara umumnya, susu badan atau susu ibu adalah suci. Berkenaan kesucian susu badan atau susu ibu itu, Mengenai kesucian susu ibu, Imam al-Nawawi ada menyebutkan bahawa susu badan adalah suci menurut mazhab al-Syafi‘i dan ia adalah pendapat yang diputuskan oleh para ashab (ulama mazhab Syafi‘i) kecuali pengarang kitab
al-Hawi
 kerana beliau telah menukilkan satu pendapat daripada al-Anmati yang merupakan salah seorang daripada ulama mazhab Syafi‘i yang menyatakan, susu badan adalah najis, dan ia halal diminum oleh kanak-kanak kerana darurat (keadaan terpaksa). Sebenarnya pendapat ini tiada apa-apa nilai, bahkan jelas kesilapannya. Akan tetapi beliau telah menukilkan pendapat seperti ini bertujuan supaya berhati-hati daripada ditipu dengannya (pendapat tersebut). Sesungguhnya Syeikh Abu Hamid telah menukilkan bahawa kaum Muslimin telah menyatakan ijma’ akan kesucian susu badan. Al-Ruyani menyebutkan, sekiranya kita berpendapat mengikut pendapat mazhab (al-Syafi‘i) bahawa manusia itu tidak menjadi najis disebabkan oleh kematiannya. Jadi, apabila seorang wanita itu mati dan di dalam buah dadanya itu ada susu. Maka, susu tersebut adalah suci serta diharuskan untuk meminumnya dan dijual. (Lihat
al-Majmu‘ Syarh al-Muhazzab
, 2/569).
Selain itu, al-Khatib al-Syirbini juga ada menyatakan bahawa susu haiwan yang dimakan dagingnya seperti susu kuda, sekalipun ia telah melahirkan baghal adalah suci. Firman Allah SWT:
لَّبَنًا خَالِصًا سَائِغًا لِّلشَّارِبِينَ
Maksudnya
: “
(iaitu) susu yang bersih, yang mudah diminum, lagi sedap rasanya bagi orang-orang yang meminumnya
.”
(Surah al-Nahl: 66)
Kemudian beliau menambah, demikianlah juga susu manusia kerana tidak sesuai dengan kemuliaannya untuk dikatakan ia berasal (sumber) daripada najis. (Lihat
Mughni al-Muhtaj
, 1/234). Begitu juga al-Mardawi turut menyatakan bahawa susu manusia dan susu haiwan yang dimakan adalah suci secara sepakat para ulama (tanpa perselisihan). (Lihat
al-Insaf fi Ma‘rifah al-Rajih min al-Khilaf
, 1/343).
Membuat Sabun daripada Susu Ibu
Pada asalnya membuat sabun daripada susu atau bahan yang suci seperti susu kambing dan lembu adalah diharuskan. Hal ini adalah bertepatan dengan kaedah:
الأَصْلُ فِي الأَشْيَاءِ الإِبَاحَةُ حَتَّى يَدُلَّ الدَّلِيلُ عَلَى التَّحْرِيمِ
Maksudnya:
 “
Hukum asal pada sesuatu itu adalah harus sehingga terdapatnya dalil yang menunjukkan kepada pengharamannya
.
”
Tidak dapat dinafikan bahawa perbincangan dan perbahasan mengenai susu ibu banyak berkisar Sekalipun begitu,
kami berpendapat sebaik-baiknya tidak menjadikan susu ibu sebagai sabun
.
Maqasid atau tujuan dijadikan susu ibu itu adalah sebagai minuman kepada bayi dan kanak-kanak. Ini adalah sebagaimana
mafhum
daripada firman Allah SWT:
وَالْوَالِدَاتُ يُرْضِعْنَ أَوْلاَدَهُنَّ حَوْلَيْنِ كَامِلَيْنِ لِمَنْ أَرَادَ أَن يُتِمَّ الرَّضَاعَةَ
Maksudnya:
 “
Dan ibu-ibu hendaklah menyusukan anak-anak mereka selama dua tahun genap iaitu bagi orang yang hendak menyempurnakan penyusuan itu
.”
(Surah al-Baqarah: 233)
Dr. Wahbah al-Zuhaili menyebutkan bahawa hukum-hukum ini telah ditetapkan oleh syarak bertujuan menjaga dan melindungi anak-anak supaya dapat terus hidup serta menjamin masa depannya. Sesiapa yang berpaling daripada hukum ini, maka dia telah berdosa dan mendapat hukumannya di hari akhirat kerana agama Islam itu adalah rahmat bagi seluruh alam, tidak kira yang masih kecil atau dewasa. (Lihat
al-Tafsir al-Wasit
, 1/130).
Maka, susu ibu itu sepatutnya diberikan kepada bayi atau anak-anak sebagai minuman kepada mereka dalam memastikan pertumbuhan dan tumbesaran mereka dengan baik, bukannya digunakan untuk perkara yang lain. Tidak dapat dinafikan susu ibu merupakan susu yang paling baik untuk bayi dalam membekalkan nutrien yang terbaik buat mereka, di samping menguatkan sistem imuniti bayi dan melindungi mereka daripada jangkitan seperti cirit birit, selesema, bronkitis, radang paru-paru dan lain-lain.
[1]
Apatah lagi sabun biasanya digunakan untuk membersihkan dan menyucikan badan daripada kotoran dan najis. Sedangkan kedudukan manusia itu tinggi di sisi Allah SWT berbanding makhluk yang lain, jadi semua anggota atau apa sahaja yang berasal daripada tubuh manusia yang suci perlu dihormati dan dimuliakan, serta tidak boleh dimanfaatkan sewenang-wenangnya, lebih-lebih lagi jika ia digunakan sebagai bahan mencuci dan membersihkan kotoran. Firman Allah SWT:
وَلَقَدْ كَرَّمْنَا بَنِىٓ ءَادَمَ
Maksudnya:

“Dan sesungguhnya Kami telah memuliakan anak-anak Adam.”
(Surah al-Isra’: 70)
Justeru, perkara ini bertepatan dengan kaedah
Sadd al-Zarai‘
 iaitu menutup jalan yang boleh membawa kepada penyalahgunaan bahan yang berasal daripada manusia seperti susu ibu serta merendah-rendahkan kemuliaan seorang manusia.
Di samping itu, sabun termasuk dalam perkara
tahsiniyyat
 (menambah baik) dan bukannya
hajiyyat
 (keperluan) atau
dharurah
 (keperluan mendesak). Sudah memadai apa yang Allah SWT sediakan buat manusia untuk diambil manfaat daripadanya selain susu ibu untuk dijadikan sebagai sabun seperti haiwan-haiwan, tumbuh-tumbuhan dan lain-lain.  Firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ ۚ إِنَّ فِي ذَٰلِكَ لَآيَاتٍ لِّقَوْمٍ يَتَفَكَّرُونَ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya. Sesungguhnya pada yang demikian itu benar-benar terdapat tanda-tanda (kekuasaan Allah) bagi kaum yang berfikir.”
(Surah al-Jathiyah: 13)
Ayat di atas menunjukkan bahawa Allah SWT telah menundukkan untuk kamu semua segala apa yang ada di langit yang terdiri daripada matahari, bulan dan bintang, serta segala apa yang ada di bumi yang terdiri daripada haiwan-haiwan (makanan dan pengangkutan darat), tumbuh-tumbuhan, kapal dan lain-lain, untuk manfaat buat kamu semua. Kesemua nikmat-nikmat ini adalah merupakan pemberian daripada Allah semata-mata, Dia memberikan perkara-perkara tersebut kepada kamu sebagai nikmat-Nya dan juga kurniaan-Nya. Maka hendaklah kepada-Nya sahaja kamu menyembah (beribadah) dan jangan sekali-kali kamu menjadikan bagi-Nya sekutu. Sesungguhnya pada apa yang telah Dia tundukkan buat kamu itu ada mengandungi tanda-tanda dan bukti-bukti yang menunjukkan kepada keesaan-Nya, bagi mereka yang merenung (berfikir) akan ayat-ayat Allah (tanda-tanda kekuasaan-Nya) serta hujah-hujah dan dalil-dalil-Nya lalu mereka mengambil pengajaran daripadanya. (Lihat
al-Tafsir al-Muyassar,
 hlm. 499).
Selain daripada itu, hal ini juga termasuk dalam larangan yang telah ditetapkan di dalam Garis Panduan Kawalan Produk Kosmetik di Malaysia yang menyatakan bahawa semua bahan-bahan yang tersenarai di dalam
Annex II
 tidak boleh digunakan bagi menghasilkan produk kosmetik. (Lihat
Guidelines for Control of Cosmetic Product in Malaysia
, Bhg.
Cosmetic Ingredients,
 hlm. 10). Antara bahan-bahan terlarang yang telah disenaraikan di dalam Jadual
Annexe II Part I
 ialah sel, tisu atau sebarang bahan yang berasal daripada manusia. Oleh itu, susu ibu adalah termasuk di dalam larangan tersebut dan sabun adalah merupakan salah satu daripada produk kosmetik.
Selain itu, larangan ini juga adalah selaras sebagaimana keputusan mesyuarat panel pakar syariah Jabatan Kemajuan Islam Malaysia (JAKIM) ke-86 yang tidak membenarkan penggunaan susu ibu sebagai bahan kosmetik termasuk dalam penyediaan sabun.  Keputusan itu juga adalah dengan mengambil kira dasar Biro Pengawalan Farmaseutikal Kebangsaan (BPFK) Kementerian Kesihatan yang menetapkan susu ibu atau sebarang bahan berasal daripada manusia tidak boleh digunakan dalam penghasilan produk kosmetik termasuk dalam penyediaan sabun.
[2]
Pada kesempatan ini, kami juga ingin menasihati semua wanita yang mempunyai lebihan susu yang selamat daripada penyakit atau kesan ubat-ubatan yang diambil sebelum susu diperah
adalah lebih baik sekiranya dia boleh mencari anak susuan yang benar-benar memerlukan susu ibu untuk diberikan.
 Moga-moga ia boleh menjadi salah satu amal kebaikan yang diterima oleh Allah SWT di hari akhirat kelak.
Wallahu a‘lam.
[1]
 Lihat
http://www.myhealth.gov.my/kebaikan-susu-ibu/
. Diakses pada 3 Februari 2022.
[2]
 Lihat Facebook Berita Harian Online bertarikh 25 Julai 2014 (
https://bit.ly/3OEjSsp
)
Bertarikh: 30 Mei 2023 bersamaan 10 Zulkaedah 1444H


#1708: Ambil Barang Penyewa yang Ditinggalkan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Apakah hukum mengambil barang yang ditinggalkan oleh penyewa?
Situasinya, saya diupah untuk membuang segala barang milik penyewa dari China yang telah ditinggalkan selama 2 tahun. Orang yang mengupah saya mengizinkan saya untuk mengambil apa-apa sahaja yang saya nak, tetapi saya was-was untuk ambil terutama wang (kebanyakkan duit syiling Malaysia dan seringgit-seringgit sahaja) dan barang seperti telefon bimbit lama. Pada masa yang sama, saya diberitahu bahawa penyewa itu juga gagal membayar sewanya selama ini.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga hari kiamat.
Sewa menurut
Kamus Dewan Bahasa dan Pustaka Edisi Keempat
 merujuk penggunaan atau peminjaman sesuatu dengan membayar sejumlah wang. Manakala takrif sewa menurut istilah syara‘ pula ialah sebuah akad perjanjian bagi mendapatkan manfaat (khidmat) tertentu yang boleh dibayar dan dihalalkan dengan barangan tertentu. (Lihat
Mughni al-Muhtaj
, 3/438)
Akad sewa ini adalah jelas berdasarkan firman Allah SWT:
فَإِنْ أَرْضَعْنَ لَكُمْ فَآتُوهُنَّ أُجُورَهُنَّ
Maksudnya:
 “Kemudian jika mereka menyusukan anak untuk kamu, maka berikanlah kepada mereka upahnya.”
(Surah al-Talaq: 6)
Pengarang kitab
al-Fiqh al-Manhaji
 mengatakan bahawa ayat di atas adalah dalil Allah memerintahkan para bapa membayar upah atas khidmat susuan. Ini menunjukkan bahawa upah itu adalah hak ibu susuan tersebut, dan dia tidak layak mendapatkan upah tersebut melainkan dengan adanya akad perjanjian. Sekiranya dia memberikan khidmat susuan tanpa melakukan akad, maka ia dianggap sebagai khidmat sukarela. (Lihat
al-Fiqh al-Manhaji
, 6/137)
Akad sewa secara asasnya mempunyai 4 rukun:
Pihak yang melakukan akad, iaitu penyewa dan yang memberi khidmat sewa.
Lafaz akad, iaitu lafaz
ijab
 dan lafaz terima.
Manfaat yang ditawarkan.
(Lihat
al-Fiqh al-Manhaji
, 6/139-148)
Melihat kepada persoalan yang ditanyakan, penyewa dari negara China itu gagal melunaskan bayaran (upah) selepas menyewa tempat tersebut selama tempoh yang tertentu.
Kami katakan, kewajipan menunaikan hak sesama manusia tidak gugur melainkan orang yang menyewakan itu redha. Sekiranya dia tidak redha dengan pelanggaran akad yang dibuat dengan penyewa tersebut, dia boleh merujuk kepada mahkamah di bawah Akta Kontrak 1950, yang disebutkan di dalam seksyen 74 berkaitan remedi-remedi bagi kemungkiran kontrak. Dia boleh bertanya secara terus kepada pihak mahkamah jika dia boleh membuat apa-apa tuntutan sebagai ganti kepada kerugiannya. (Lihat
Akta Kontrak 1950,
hlm. 47)
Adapun orang yang diupah untuk membersihkan rumah sewa tersebut, jika tuan rumah memberikan keizinan untuk dia mengambil barang tersebut atau membuangnya, sekiranya merasa was-was untuk mengambil barang yang ditinggalkan tersebut, terutama yang berbentuk wang ringgit, sebaiknya diserahkan kepada pihak Baitulmal agar wang tersebut dapat diuruskan dengan lebih baik. Boleh juga wang peninggalan tersebut digunakan untuk maslahat umum. Sebagai contoh, pembaikan tandas masjid, pembaikpulihan jalan raya dan lain-lain.
Namun, jika penyewa tersebut pulang untuk menuntut semula barangan tersebut, perlu dikembalikan semula barang tersebut kepadanya.
Kami menasihatkan kepada semua agar tidak membuat sambil lewa tentang isu membayar sewa kerana setiap perjanjian akan dipersoalkan kelak di hadapan Allah SWT. Ini berdasarkan firman-Nya:
وَأَوْفُوا بِالْعَهْدِ إِنَّ الْعَهْدَ كانَ مَسْئُولًا
Maksudnya:
 “Dan sempurnakanlah perjanjian (dengan Allah dan dengan manusia), sesungguhnya perjanjian itu akan ditanya.”
(Surah al-Isra’: 34)
Nabi SAW juga mengancam mereka yang tidak membayar upah selepas mendapat manfaat daripada khidmat orang lain. Diriwayatkan daripada Abu Hurairah R.A bahawa Rasulullah SAW bersabda di dalam sebuah hadith Qudsi:
قَالَ اللَّهُ: ثَلاَثَةٌ أَنَا خَصْمُهُمْ يَوْمَ القِيَامَةِ: رَجُلٌ أَعْطَى بِي ثُمَّ غَدَرَ، وَرَجُلٌ بَاعَ حُرًّا فَأَكَلَ ثَمَنَهُ، وَرَجُلٌ اسْتَأْجَرَ أَجِيرًا فَاسْتَوْفَى مِنْهُ وَلَمْ يُعْطِ أَجْرَهُ
Maksudnya:

“Allah SWT berfirman: ‘Tiga golongan, di mana Aku menjadi musuh mereka pada Hari Kiamat; orang yang memberi (membuat perjanjian) atas nama-Ku kemudian dia khianat, orang yang menjual orang yang merdeka lalu memakan hasil jualannya dan orang yang mengupah pekerja lalu menyuruh untuk menyempurnakan pekerjaannya, tetapi tidak membayar upahnya’.”
Riwayat al-Bukhari (2227)
Wallahua‘lam
Bertarikh: 30 Mei 2023 bersamaan 10 Zulkaedah 1444H


#171 Kesan Darah Selepas Umrah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Soalan saya, setelah selesai melaksanakan semua rukun ibadah umrah, saya kembali ke hotel untuk berehat dan bersiap-siap pulang ke Malaysia. Tiba-tiba saya lihat ada sedikit tompok warna coklat di pad. Saya beranggapan itu bukanlah darah haid, tetapi mungkin tompokan itu keluar kerana saya melalui aktiviti fizikal yang lama seperti tawaf dan sa‘i kerana sebelum dan selepas itu, tiada lagi tompok warna coklat seperti itu untuk jam-jam seterusnya. Tempoh masa haid saya kering kadang-kadang 5 hari dan kadang-kadang 6 hari. Tetapi pada waktu tersebut, saya mandi wajib dan lakukan tawaf pada hari ke-5 haid saya, sebab sebelum itu saya lihat di pad sudah tiada lagi kesan darah. Jadi, bagaimanakah dengan umrah dan tawaf saya kerana kesan darah tersebut kelihatan dalam tempoh kurang dari 24 jam? Mohon pencerahan Datuk.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَأَتِمُّوا الْحَجَّ وَالْعُمْرَةَ لِلَّـهِ
Maksudnya:

“Dan sempurnakanlah ibadah Haji dan Umrah kerana Allah.”
[1]
Para ulama telah bersepakat bahawa hukum haji adalah fardhu dan tidak ada seorang pun dalam kalangan mereka yang berpendapat sebaliknya. Oleh sebab itu, mereka menghukumkan sebagai kafir kepada sesiapa sahaja yang mengingkari sesuatu yang telah
thabit
 dengan al-Quran, al-Sunnah dan ijma‘. Demikianlah juga bagi ibadah umrah, hukumnya adalah fardhu sebagaimana haji menurut pendapat yang jelas daripada Imam al-Syafi‘i dan ayat di atas merupakan dalil bagi mereka yang berpendapat bahawa umrah adalah fardhu. Selain itu, mereka juga telah bersepakat menyatakan bahawa haji dan umrah wajib dilakukan oleh mereka yang berkemampuan, hanya sekali seumur hidup.
[2]
Rukun-rukun umrah
Rukun ialah bahagian-bahagian asas bagi sesuatu ibadah. Justeru, rukun-rukun bagi ibadah umrah adalah seperti berikut:
Ihram umrah adalah sebagaimana ihram haji.
Melakukan tawaf umrah.
Sa’ie di antara Bukit Safa dan Marwah
Bercukur atau bergunting rambut.
Syeikh ‘Abd al-Fattah Husein menyatakan, difahami daripada perkataan penulis iaitu Imam al-Nawawi bahawa rukun yang kelima bagi ibadah umrah ialah tertib.
[3]
Mendapati Ada Kesan Darah Setelah Menyempurnakan Semua Rukun Umrah
Pada asalnya, seseorang yang sedang berihram tidak disyaratkan untuk sentiasa berada dalam keadaan suci melainkan bagi dua perkara, iaitu ketika solat dan tawaf. Hal ini adalah berdasarkan kepada hadith Nabi SAW, Baginda bersabda:
لا تُقْبَلُ صَلاةٌ بغيرِ طُهُورٍ
Maksudnya:
 “
Tidak diterima solat seseorang itu (yakni disisi Allah SWT) melainkan dia berada dalam keadaan suci (daripada hadas).
”
[4]
Begitu juga, bagi tawaf pula disebutkan di dalam kitab
al-Fiqh al-Manhaji
 bahawa antara syarat sah tawaf adalah sebagaimana syarat sah solat, iaitu niat, suci daripada hadas besar dan kecil, suci daripada najis sama ada pada badan, pakaian atau tempat tawaf dan menutup aurat.
[5]
Bahkan Syeikh Daud al-Fatani ada menyebutkan secara jelas bahawa antara syarat sah tawaf ialah suci daripada hadas — sama ada kecil atau besar — dan daripada najis yang tidak dimaafkan.
[6]
Oleh itu, sekiranya seseorang itu mendapati dirinya dalam keadaan berhadas sama ada kecil atau besar, atau terkena najis yang tidak dimaafkan, maka tawaf yang dilakukannya adalah terbatal dan tidak sah. Namun sekiranya dia hanya mendapati kesan darah tersebut baru ada setelah satu tempoh yang lama seperti semasa di hotel setelah selesai ibadah umrah atau seumpamanya, maka dalam situasi ini ada kemungkinan darah tersebut keluar selepas selesai ibadah tawaf. Kaedah fiqh ada menyebutkan:
الْيَقِينُ لَا يُزَالُ بِالشَّكِّ
Maksudnya:

“Suatu hukum yang dibina dengan keyakinan tidak akan dihilangkan hanya kerana keraguan.”
[7]
Contohnya, seorang perempuan itu yakin bahawa sepanjang ibadah tawafnya, dia melakukannya dalam keadaan suci. Setelah itu, dia menyelesaikan rukun-rukun umrah yang berbaki. Kemudian, di hotel, dia mendapati ada kesan darah pada dirinya. Maka, timbul keraguan dalam dirinya, adakah darah tersebut keluar semasa masih dalam ibadah umrah atau dalam perjalanan ke hotel — yakni setelah selesai ibadah umrah. Maka, dalam hal ini tawaf dan ibadah umrahnya itu adalah sah berdasarkan kaedah di atas kerana asalnya dia sudah yakin bahawa ibadah tawaf dan umrah yang dilakukannya itu adalah dalam keadaan suci. Justeru, apa-apa keraguan yang timbul selepasnya tidak boleh menghilangkan suatu hukum yang sudah dibina dengan yakin.
Kaedah lain ada juga menyebutkan:
الْأَصْلُ فِي كُلِّ حَادِثٍ تَقْدِيرُهُ بِأَقْرَبِ زَمَنٍ
Maksudnya:

“Hukum asal bagi suatu perkara yang berlaku ketentuannya berdasarkan masa yang paling hampir.”
Contohnya, seorang itu berwuduk dengan air perigi (yang sedikit) untuk beberapa hari dan menunaikan solat dengan wuduk tersebut. Kemudian dia mendapati selepas itu ada bangkai tikus di dalamnya. Maka, dalam hal ini, dia tidak diwajibkan qadha’ melainkan setelah dia yakin bahawa dia menunaikan solat dalam keadaan bernajis.
[8]
Berdasarkan kaedah-kaedah di atas, kami cenderung menyatakan bahawa sekiranya wanita tersebut yakin bahawa kesan darah tersebut keluar setelah dia selesai mengerjakan tawaf, maka tawafnya itu dianggap sah kerana ada kemungkinan darah tersebut keluar selepasnya dan bukan semasa sedang tawaf. Bagi situasi ini, wanita tersebut termasuk dalam kalangan wanita yang melaksanakan ibadah tawaf semasa
fatrah al-Naqa’
 (tempoh bersih daripada darah).
Tawaf Semasa
fatrah al-Naqa’
Dalam hal ini, terdapat dua pendapat dalam mazhab Syafi‘i. Pertamanya, pendapat
al-Sahb
 — dan ini merupakan pendapat yang muktamad — iaitu
fatrah al-Naqa’
 (tempoh faraj bersih daripada darah) yang berada pada waktu selang antara keluarnya darah haid, yang di dalam tempoh 15 hari, juga dianggap sebagai haid kerana kerana adat kebiasaan haid seorang wanita boleh berubah. Manakala darah yang keluar melebihi 15 hari dianggap sebagai darah istihadhah. Manakala pendapat kedua pula, yakni pendapat
al-Laqt
, iaitu menganggap
fatrah al-Naqa’
 itu sebagai waktu suci.
[9]
Oleh itu, pendapat kedua ini menatijahkan bahawa amalan puasa, solat dan tawaf yang dilakukan dalam tempoh tersebut adalah sah. Inilah juga pendapat yang banyak difatwakan oleh ramai ulama kontemporari, apabila melibatkan perlaksanaan ibadah haji dan umrah yang terikat dengan kemampuan ekonomi dari segi bebanan kewangan kerana tambahan perbelanjaan, peningkatan kos hotel, kos pengangkutan seperti tambang tiket kapal terbang atau bas, visa dan kebersamaan dengan rombongan.
Hal ini juga adalah selari sebagaimana firman Allah SWT:
وَمَا جَعَلَ عَلَيْكُمْ فِي الدِّينِ مِنْ حَرَجٍ
Maksudnya:

“Dan Dia tidak menjadikan kamu menanggung sesuatu keberatan dan susah payah dalam perkara agama.”
[10]
Begitu juga, terdapat sebuah hadith yang diriwayatkan daripada Aisyah R.Anha, beliau berkata:
مَا خُيِّرَ رَسُولُ اللهِ صَلَّى اللهُ عَلَيْهِ وَسَلَّمَ بَيْنَ أَمْرَيْنِ، أَحَدُهُمَا أَيْسَرُ مِنَ الْآخَرِ، إِلَّا اخْتَارَ أَيْسَرَهُمَا، مَا لَمْ يَكُنْ إِثْمًا، فَإِنْ كَانَ إِثْمًا، كَانَ أَبْعَدَ النَّاسِ مِنْهُ
Maksudnya:
 “
Apabila Rasulullah SAW disuruh memilih di antara dua perkara, yang salah satunya lebih mudah daripada yang satu lagi, nescaya Baginda akan memilih yang lebih mudah di antara keduanya selama mana Baginda tidak berdosa. Sekiranya ia adalah dosa, maka Baginda SAW ialah orang yang paling jauh meninggalkannya.
”
[11]
Dalam Resolusi Muzakarah Haji Kebangsaan kali ke-35 yang diadakan pada 9-11 November 2018 memutuskan bahawa tempoh
al-Naqa’
 ditentukan berdasarkan pengalaman, realiti dan kebiasaan
fatrah al-Naqa’
 yang dialami oleh seseorang individu jemaah haji wanita terbabit sebelumnya, dengan tidak menentukan tempoh masa tertentu dan syarat-syarat darah tidak keluar semasa melakukan tawaf. Dalam erti kata lain, wanita tersebut tidak perlu tidak perlu menunggu sehingga 24 jam
fatrah al-Naqa’
 untuk menyelesaikan ibadah tawaf, sebaliknya boleh terus dilaksanakan tawaf apabila wanita tersebut yakin dia boleh melaksanakan ibadat tawaf dalam tempoh
al-Naqa’
 tersebut. Jika wanita tersebut tidak mendapati darah setelah selesai melaksanakan tawaf, maka ibadah tawaf itu dianggap sah, meskipun jika beberapa ketika selepas itu darah kembali keluar berdasarkan pendapat
al-Laqt
 tadi.
Kesimpulannya
Berdasarkan kepada perbahasan dan penghujahan di atas, kami cenderung kepada pendapat bahawa seorang wanita yang menunaikan ibadah umrah itu diharuskan menggunakan pendapat
al-Laqt
 bahawa
fatrah al-Naqa’
 (yakni tempoh faraj bersih daripada darah) dianggap sebagai waktu suci. Justeru, ibadah solat, tawaf dan seumpamanya yang dilaksanakannya pada tempoh tersebut dikira sebagai sah.
Walau bagaimanapun, dia hendaklah mandi wajib terlebih dahulu, kemudian barulah menyelesaikan ibadah tawafnya. Begitu juga, dia tidak disyaratkan untuk menunggu selama 24 jam berhentinya darah bagi memulakan ibadah tawaf. Sekiranya darah haid keluar semula, setelah dia menyelesaikan ibadah tawafnya, hal tersebut tidak menjejaskan kesahan tawafnya.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 04/01/2022 bersamaan 01 Jamadil Akhir 1443H
[1]
 Surah al-Baqarah: 196
[2]
 Lihat
al-Fiqh al-Manhaji
, 2/115-116;
al-Idhah fi Manasik al-Haj wa al-Umrah
, hlm. 378-379.
[3]
 Lihat
al-Fiqh al-Manhaji
, 2/144;
al-Idhah fi Manasik al-Haj wa al-Umrah
, hlm. 386.
[4]
 Riwayat Muslim (224)
[5]
 Lihat
al-Fiqh al-Manhaji
, 2/140-141
[6]
 Lihat
Matla‘ al-Badrain
, disusun oleh PMWP, 1/282-283.
[7]
 Lihat
al-Asybah wa al-Nazair
, hlm. 50.
[8]
 Lihat
al-Asybah wa al-Nazair
, hlm. 59.
[9]
 Lihat
al-Taqrirat al-Sadidah
, hlm. 166.
[10]
 Surah al-Hajj: 78
[11]
 Riwayat Muslim (2327)


#1710: Bapa Berkeras Tidak Mahu Menjadi Wali Nikah Anak

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, saya ada sedikit soalan mengenai wali enggan. Saya ingin menikah tetapi wali enggan menjadi wali. Ayah saya sudah bercerai dengan mak saya lebih kurang 20 tahun yang lalu. Dalam tempoh 20 tahun itu, Ayah saya tak pernah datang menjenguk dan terus menghilangkan diri. Jadi, apabila saya ingin menikah, saya cuba hubungi si ayah ini dan beliau memberitahu, apa pun yang berlaku, dia takkan menjadi wali. Sekarang saya sudah bawa isu ini ke mahkamah syariah untuk memohon wali enggan. Apabila sudah berlalu untuk tempoh 5 bulan dan mahkamah memaklumkan kepada saya supaya saya mengambil peguam swasta untuk kes ini. Persoalan saya bagaimana jika seseorang itu kurang berkemampuan untuk membayar peguam, adakah pasangan tersebut tidak dibenarkan menikah? Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kewujudan wali adalah wajib semasa aqad nikah dan ia merupakan salah satu daripada rukun aqad nikah. Perkahwinan seorang perempuan sama ada dewasa atau masih kecil, janda ataupun dara, hendaklah diaqadkan oleh walinya. Ini berdasarkan hadis daripada Abu Hurairah RA, Rasulullah SAW bersabda:
لَا تُزَوِّجُ الْمَرْأَةُ الْمَرْأَةَ، وَلَا تُزَوِّجُ الْمَرْأَةُ نَفْسَهَا
Maksudnya
:
“Seorang perempuan tidak harus mengahwinkan perempuan lain dan tidak harus mengahwinkan dirirnya sendiri.”
Riwayat Ibn Majah (1882) dan al-Daraqutni (3/227) dan
rijal
nya thiqah
Hadith ini menjadi dalil bahawa seorang wanita tidak ada kuasa wali dalam perkahwinan untuk dirinya sendiri atau orang lain. Oleh itu, tidak ada pernyataan yang mengikat bagi wanita dalam perkahwinan baik dalam hal lafaz
ijab
 dan
qabul
. Wanita tidak boleh mengahwini dirinya sendiri dengan izin wali atau orang lain. (Lihat
Subul al-Salam
, 3/255).
Wali adalah salah satu daripada rukun pernikahan. Tanpanya, maka tidak akan berlaku sesuatu perkahwinan. Antara peranan wali adalah dengan memberi kebenaran untuk bernikah dan wali juga boleh melarang anak perempuannya itu dari berkahwin. Firman Allah SWT:
فَلَا تَعۡضُلُوهُنَّ أَن يَنكِحۡنَ أَزۡوَٰجَهُنَّ
Maksudnya:

Maka janganlah kamu (para wali) menghalangi mereka kawin lagi dengan bakal suaminya
.
(Surah Al-Baqarah: 232)
Daripada Ma’qil bin Yasar R.A, beliau meriwayatkan bahawa ayat ini turun berkenaan dengan dirinya. Dia berkata:
زَوَّجْتُ أُخْتًا لِي مِنْ رَجُلٍ فَطَلَّقَهَا، حَتَّى إِذَا انْقَضَتْ عِدَّتُـهَا جَاءَ يَـخْطُبُهَا، فَقُلْتُ لَهُ: زَوَّجْتُكَ وَفَرَشْتُكَ وَأَكْرَمْتُكَ، فَطَلَّقْتَهَا، ثُمَّ جِئْتَ تَخْطُبُهَا؟ لاَ وَاللَّهِ لاَ تَعُودُ إِلَيْكَ أَبَدًا، وَكَانَ رَجُلًا لاَ بَأْسَ بِهِ، وَكَانَتِ الْمَرْأَةُ تُرِيدُ أَنْ تَرْجِعَ إِلَيْهِ، فَأَنْزَلَ اللهُ هَذِهِ الآيَةَ: {فَلاَ تَعْضُلُوهُنَّ}، فَقُلْتُ: الآنَ أَفْعَلُ يَا رَسُولَ اللَّهِ. قَالَ: فَزَوَّجَهَا إِيَّاهُ.
Maksudnya: “Aku menikahkan saudara perempuanku dengan seorang lelaki, lalu lelaki itu menceraikannya, hingga ketika ‘iddahnya telah berakhir, dia datang untuk meminangnya. Aku berkata kepadanya: “Aku menikahkanmu, menyiapkan tempat tidurmu, dan memuliakanmu, namun engkau menceraikannya, dan kemudian engkau datang meminangnya? Tidak, demi Allah, dia tidak akan kembali lagi kepadamu buat selama-lamanya.” Sedangkan lelaki itu tidak ada keburukan padanya (baik orangnya) dan si perempuan juga ingin kembali kepadanya. Lalu Allah menurunkan ayat ini: ): {فَلاَ تَعْضُلُوهُنَّ} (Maksudnya: “Janganlah kamu menahan mereka daripada berkahwin.”) [Surah al-Baqarah: 232] Aku berkata: “Sekarang aku akan melakukannya wahai Rasulullah.” Dia berkata: “Aku pun menikahkan saudara perempuanku itu dengan lelaki tersebut.”
Riwayat al-Bukhari (5130) dan al-Tirmizi (2981)
Imam al-Syafi’i berkata: “Ayat ini dengan jelas menunjukkan petunjuk dalam Kitab Allah bahawa seorang wanita tidak ada kebebasan untuk menikahkan diri sendiri, dan hadith ini juga menjadi dalil bahawa perkahwinan mesti dilakukan dengan persetujuan wali bagi suami dan isteri” (Lihat
Ahkam al-Quran li al-Syafi’i
, 1/174)
Ibn Hajar berkata: “Hadith ini adalah dalil yang paling jelas dalam mempertimbangkan peranan wali, jika bukan demikian maka tidak akan ada makna dan isu dalam hal wali yang menghalang pernikahan. Hal ini kerana jika seorang wanita memiliki kemampuan untuk menikahkan dirinya sendiri, maka dia tidak akan memerlukan persetujuan daripada saudara lelakinya (wali) atau orang yang bertanggungjawab ke atasnya.” (Lihat
Fath al-Bari
, 9/187)
Bapa Enggan Menikahkan Anak Perempuannya
Seorang bapa yang menjadi wali kepada anaknya tidak sepatutnya untuk enggan mengahwinkan anaknya tanpa keuzuran yang dibenarkan oleh syarak. Bahkan dalam sebuah hadith, Nabi SAW telah bersabda:
إِذَا جَاءَكُمْ مَنْ تَرْضَوْنَ دِينَهُ وَخُلُقَهُ فَأَنْكِحُوهُ إِلاَّ تَفْعَلُوا تَكُنْ فِتْنَةٌ فِي الأَرْضِ وَفَسَادٌ
Maksudnya:

Jika datang kepada kalian seorang lelaki yang kamu redha akan agama dan akhlaknya, maka kahwinkanlah dia. Jika tidak, maka akan timbullah fitnah di atas muka bumi dan juga kerosakan.
Riwayat al-Tirmidzi (1085) dan al-Baihaqi (13863)
Perbuatan bapa sebagai wali nikah menghalang atau enggan menikahkan anaknya tanpa ada sebab yang dibenarkan oleh syarak adalah dilarang. Perbuatan ini dianggap satu tindakan yang zalim kepada wanita atau anaknya  itu.
Jika wali enggan walaupun wali merupakan bapanya sendiri, perkahwinan tersebut diwalikan oleh sultan. Hal ini kerana mengahwinkan perempuan dengan yang sekufu adalah tanggungjawab wali. Jika mereka enggan menunaikan tanggungjawab, maka hakimlah yang perlu melaksanakannya.
Diriwayatkan oleh Aisyah R.anha bahawa Rasulullah SAW bersabda :
أَيُّمَا امْرَأَةٍ نَكَحَتْ بِغَيْرِ إِذْنِ وَلِيِّهَا فَنِكَاحُهَا بَاطِلٌ، فَنِكَاحُهَا بَاطِلٌ، فَنِكَاحُهَا بَاطِلٌ، فَإِنْ دَخَلَ بِهَا فَلَهَا المَهْرُ بِمَا اسْتَحَلَّ مِنْ فَرْجِهَا، فَإِنْ اشْتَجَرُوا فَالسُّلْطَانُ وَلِيُّ مَنْ لَا وَلِيَّ لَهُ
Maksudnya: “Mana-mana wanita yang bernikah tanpa izin walinya, maka nikahnya batal, maka nikahnya batal, maka nikahnya batal, jika ia menggaulinya maka ia berhak mendapat maharnya sebagai ganti terhadap apa yang dihalalkan dari kemaluannya. Sekiranya mereka berselisih maka Sultan sebagai wali kepada mereka yang tidak mempunyai wali.”
Riwayat al-Tarmizi (399)
Imam al-Syirazi berkata: Sekiranya tidak ada wali, kerana wali itu (berada) pada jarak yang membolehkan untuk solat qasar (dua marhalah), maka sultan yang mengahwinkan perempuan itu dan tidak boleh wali yang seterusnya (wali ab’ad) mengahwinkan kerana hak perwalian wali yang tiada (berada jauh dua marhalah) masih kekal. Oleh itu, sekiranya wali hakim mengahwinkan perempuan itu yang menggantikan tempat wali nasab, maka sah aqad tersebut. Hal ini kerana ada keuzuran daripada wali nasab maka sultan mengambil tempatnya (menjadi wali). (Lihat
al-Muhazzab fi Fiqh al-Syafie
, 2/429)
Imam al-Nawawi berkata: Sekiranya ketiadaan tuan (pembebas hamba) atau asobah (wali keturunan), sultan yang akan mengahwinkan. Begitu juga sultan akan mengahwinkan sekiranya wali yang dekat dan pembebas enggan mengahwinkan, keengganan berlaku bilamana perempuan yang baligh dan berakal ingin berkahwinan dengan yang sekufu dan wali melarang. (Lihat
Minhaj al-Talibin
, hlm. 207)
Namun jika perempuan ingin berkahwin dengan seorang yang tidak sekufu dengannya, maka wali boleh menghalangnya dengan enggan mengahwinkannya dengan lelaki tersebut. Ini kerana wali mempunyai hak dalam memilih pasangan yang sekufu. (Lihat
 Mughni al-Muhtaj
, 4/253)
Namun begitu, Ibn Qudamah al-Hanbali berbeza pendapat dalam hal ini dan menukilkan pendapat daripada Imam Ahmad bin Hanbal, jika bapa menolak untuk mengahwinkan anak perempuannya kepada individu yang layak, tanpa alasan yang jelas, itu menjadi perbuatan yang tidak baik terhadapnya. Dalam keadaan ini, datuk atau wali seterusnya boleh mengahwinkannya.
Ibn Qudamah berkata: Jika wali yang yang lebih dekat menolak untuk mengahwinkannya, maka hak wali itu berpindah kepada wali yang lebih jauh (
Wilayah al-Ab’ad
). Ini dinyatakan oleh Imam Ahmad. Terdapat juga riwayat lain yang menyatakan bahawa tanggungjawab itu berpindah kepada sultan (wali Hakim). Pendapat yang kedua ini dipilih oleh Abu Bakar. Hal ini juga dinyatakan oleh Uthman bin Affan R.A dan Syuraih dan ia juga merupakan pendapat Imam al-Syafi’i. (Lihat
al-Mughni
, 9/382)
Kesimpulan
Sebagai kesimpulan, kami katakan bahawa perbuatan seorang bapa yang enggan menikahi anak perempuannya dengan orang yang sekufu dan soleh tanpa sebab yang dibenarkan oleh syara’ adalah satu perbuatan yang menzalimi si anak tersebut. Hal ini kerana hak wali merupakan amanah yang mesti dijaga oleh setiap bapa yang mempunyai anak perempuan.
Justeru, dalam hal ini mengikut pendapat dalam mazhab al-Syafi’i dan pengamalan dalam negara kita, sekiranya wali enggan untuk menikahkan anak perempuannya, maka hak wali tersebut berpindah kepada wali hakim.
Menurut Seksyen 2(1) Akta Undang-undang Keluarga Islam Wilayah Persekutuan, wali hakim bererti wali yang ditauliahkan oleh Yang diPertuan Agong dalam hal Wilayah Persekutuan, Pulau Pinang, Sabah dan Sarawak atau oleh Raja dalam hal sesuatu negeri lain, untuk mengahwinankan perempuan yang tidak mempunyai wali dari nasab. Wali yang enggan untuk mengahwinkan anaknya tanpa ada alasan yang dibenarkan oleh syarak, selepas mendapat perintah mahkamah namun dia enggan juga, maka wali hakim boleh menjadi wali kepada perempuan tersebut. Ini berdasarkan Seksyen 13 (b), Akta Undang-Undang Keluarga Islam (Wilayah-Wilayah Persekutuan) 1984 yang mana telah menyebutkan:
“Hakim Syarie yang mempunyai bidang kuasa di tempat di mana pihak perempuan itu bermastautin atau seseorang yang diberi kuasa secara am atau khas bagi maksud itu oleh Hakim Syarie itu telah, selepas penyiasatan wajar di hadapan semua pihak yang berkenaan, memberi persetujuannya terhadap perkahwinan itu oleh wali Raja mengikut Hukum Syarak; persetujuan tersebut boleh diberi jika perempuan tiada mempunyai wali dari nasab mengikut Hukum Syarak atau jika wali tidak dapat ditemui atau jika
wali enggan memberikan persetujuannya tanpa sebab yang mencukupi.”
[1]
Oleh itu, dalam hal ini, kami nasihatkan pada saudari supaya merujuk kepada pihak jabatan agama Islam di tempat saudari yang menguruskan bahagian perkahwinan. Saudari boleh meminta nasihat dan memohon bantuan daripada pihak mereka untuk memudahkan urusan saudari bagi mendapatkan hak perkahwinan melalui wali hakim. Jika terpaksa juga mengambil peguam syar’i dalam hal ini, maka berundinglah dengan cara yang baik supaya isu ini diselesaikan secara baik dan harmoni.
Kami doakan supaya urusan perkahwinan saudari dipermudahkan dan segala halangan dan ujian saudari untuk berkahwin ini dapat ditempuhi dengan jayanya. Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya: ““Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
[1]
 Lihat
http://www2.esyariah.gov.my/esyariah/mal/portalv1/enakmen/Federal_Updated.nsf/b3ac9c218c8efdc4482568310022d8b3/d79d4c8d3d0aa94948256fd500082e0a?OpenDocument
Bertarikh: 30 Mei 2023 bersamaan 10 Zulkaedah 1444H


#1711: Bekerja Sambil Lewa

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, mohon pencerahan berkaitan hukum perbuatan berikut. Saudara saya jatuh motor, patah tulang, dapat cuti mengajar. Dalam tempoh penyembuhan tersebut dia boleh berjoging, berenang dan buat aktiviti riadah tersebut dengan elok. Selang beberapa tempoh dia kembali berjumpa doktor, masih dapat MC kerana tulangnya belum bercantum, situasi yang sama juga, walaupun belum sembuh dia mampu buat aktiviti riadah yang saya nyatakan tadi. Dia tidak kembali bekerja atas alasan MCnya masih ada. Kerja-kerjanya perlu ditanggung oleh rakan sejawat yang lain. Apakah hukumnya?
Jawapan
:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat pBaginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan hadith daripada Aisyah R.Anha, bahawa Nabi SAW bersabda:
إِنَّ اللَّهَ عَزَّ وَجَلَّ يُحِبُّ إِذَا عَمِلَ أَحَدُكُمْ عَمَلًا أَنْ يُتْقِنَهُ
Maksudnya:
“Sesungguhnya Allah Azza wa Jalla mencintai seseorang yang apabila dia mengerjakan sesuatu kerja, dia laksanakan dengan cemerlang.”
Riwayat al-Tabarani dalam
al-Mu’jam al-Ausat
 (275) dan al-Baihaqi
dalam Syu’ab al-Iman
 (4929), (4930) dan (4931).
Berbalik kepada soalan di atas, kami nyatakan di sini bahawa dalam alam pekerjaan, seseorang itu perlu menjalankan amanah dengan sewajarnya. Sebagaimana firman Allah SWT:
Dalam pada itu, seseorang akan lebih mengetahui keadaan dirinya. Maka, di sini kami nasihatkan agar masing-masing menjalankan tanggungjawab dengan sebaiknya. Janganlah kita berlaku helah atau mengambil kesempatan dalam bekerja. Hal ini kerana dikhuatiri rezeki atau gaji yang kita perolehi tidak berkat. Firman Allah SWT:
يَا أَيُّهَا النَّاسُ كُلُوا مِمَّا فِي الْأَرْضِ حَلَالًا طَيِّبًا
Maksudnya:
“Wahai sekalian manusia! Makanlah daripada apa yang ada di bumi yang halal lagi baik.”
Surah al-Baqarah (168)
Begitu juga, jauhilah mengumpat atau membicarakan aib orang lain (ghibah). Firman Allah SWT:
يَا أَيُّهَا الَّذِينَ آمَنُوا اجْتَنِبُوا كَثِيرًا مِّنَ الظَّنِّ إِنَّ بَعْضَ الظَّنِّ إِثْمٌ ۖ وَلَا تَجَسَّسُوا وَلَا يَغْتَب بَّعْضُكُم بَعْضًا ۚ أَيُحِبُّ أَحَدُكُمْ أَن يَأْكُلَ لَحْمَ أَخِيهِ مَيْتًا فَكَرِهْتُمُوهُ ۚ وَاتَّقُوا اللَّـهَ ۚ إِنَّ اللَّـهَ تَوَّابٌ رَّحِيمٌ
Maksudnya: “
Wahai orang-orang yang beriman! Jauhilah kebanyakan dari sangkaan (supaya kamu tidak menyangka sangkaan yang dilarang) kerana sesungguhnya sebahagian dari sangkaan itu adalah dosa; dan janganlah kamu mengintip atau mencari-cari kesalahan dan keaiban orang; dan janganlah setengah kamu mengumpat setengahnya yang lain. Adakah seseorang dari kamu suka memakan daging saudaranya yang telah mati? (Jika demikian keadaan mengumpat) maka sudah tentu kamu jijik kepadanya. (Oleh itu, patuhilah larangan-larangan yang tersebut) dan bertaqwalah kamu kepada Allah; sesungguhnya Allah Penerima taubat, lagi Maha mengasihani.”
(Surah al-Hujurat: 12)

Justeru itu, kami nyatakan di sini bahawa dalam bekerja, jalankanlah amanah yang diberikan dengan sebaiknya. Hal ini kerana dengan bersikap amanah, jujur, bertanggungjawab dan menjaga adab sesama rakan sekerja dan seumpamanya, ia akan menjadikan suasana di tempat kerja lebih harmoni tanpa ada pertelingkahan di antara rakan sekerja. Kami akhiri dengan sabda Rasulullah SAW:
مَا كَسَبَ الرَّجُلُ كَسْبًا أَطْيَبَ مِنْ عَمَلِ يَدِهِ، وَمَا أَنْفَقَ الرَّجُلُ عَلَى نَفْسِهِ وَأَهْلِهِ وَوَلَدِهِ وَخَادِمِهِ فَهُوَ صَدَقَةٌ
Maksudnya: “
Tiada seorang pun yang memperoleh pendapatan yang lebih baik daripada jerih payah tangannya sendiri. Dan tidaklah seseorang itu memberi nafkah kepada dirinya, isterinya, anak-anaknya dan hamba-hambanya melainkan ia dikira sebagai sedekah.
”
Riwayat Ibn Majah (2138) dan Ahmad (17190). Dinyatakan sebagai sahih dalam
Sahih al-Jami’
(5660)
Kami akhiri dengan memesan kepada diri yang dha’if ini serta rakan-rakan semua supaya dapat melaksanakan tugas dengan seterbaiknya. Kalau ini menjadi pegangan dan moto kehidupan, maka sudah tentu keberhasilan dan produktiviti akan meningkat, di samping kurniaan keberkatan daripada Allah kepada orang seumpama ini.
Marilah sama-sama kita berdoa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:

“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 31 Mei 2023 bersamaan 11 Zulkaedah 1444H


#1712: Terbeli Sikat yang Diperbuat daripada Bulu Babi

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Kalau saya terbeli sikat daripada bulu babi, wajib ke sertu sarung bantal, cadar, tudung dan lain-lain?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, Allah SWT mengharamkan umat Islam untuk memanfaatkan apa sahaja bahan yang diambil daripada babi. Allah SWT berfirman di dalam al-Quran:
حُرِّمَتْ عَلَيْكُمُ الْمَيْتَةُ وَالدَّمُ وَلَحْمُ الْخِنزِيرِ
Maksudnya:
Diharamkan kepada kamu (memakan) bangkai (binatang yang tidak disembelih), dan darah (yang keluar mengalir), dan daging babi (termasuk semuanya).
(Surah al-Maidah: 3)
Menurut Ibn Kathir, bahawa yang dimaksudkan dengan daging khinzir tersebut adalah secara umum (
aghlabiyyah
), bahkan ia juga termasuk kesemua anggota khinzir hatta lemaknya sekalipun. (Lihat
Tafsir al-Quran al-‘Azim
, 2/36)
Syeikh Dr. Wahbah al-Zuhaili menyebutkan bahawa pengharamkan babi itu meliputi semua bahagiannya sehingga pada lemak dan kulitnya. Adapun dikhususkan dengan menyebut dagingnya sahaja kerana ia merupakan kebanyakan bahagian yang dimakan. Sesungguhnya syarak telah melarang untuk mengambil manfaat daripada semua bahagian babi. (Lihat
al-Tafsir al-Munir
, 6/77)
Selain itu, dalam satu hadith Nabi SAW, daripada Jabir bin Abdillah R.A, bahawa Rasulullah SAW pernah bersabda:
إِنَّ الله وَرَسُولَهُ حَرَّمَ بَيْعَ الْخَمْرِ وَالْمَيْتَةِ وَالْخِنْزِيرِ وَالْأَصْنَامِ، فَقِيلَ: يَا رَسُولَ الله، أَرَأَيْتَ شُحُومَ الْمَيْتَةِ، فَإِنَّهَا يُطْلَى بِهَا السُّفُنُ، وَيُدْهَنُ بِهَا الْجُلُودُ، وَيَسْتَصْبِحُ بِهَا النَّاسُ، فَقَالَ: لَا هُوَ حَرَامٌ، ثُمَّ قَالَ رَسُولُ الله صلى الله عليه وسلم عِنْدَ ذَلِكَ: قَاتَلَ الله الْيَهُودَ إِنَّ الله لَمَّا حَرَّمَ شُحُومَهَا، جَمَلُوهُ، ثُمَّ بَاعُوهُ، فَأَكَلُوا ثَمَنَهُ
Maksudnya:
Sesungguhnya Allah SWT dan rasul-Nya telah mengharamkan jual-beli arak, bangkai, khinzir dan patung berhala. Lalu ditanya kepada Rasulullah SAW, “Adakah kamu tahu bahawa lemak daripada bangkai haiwan tersebut, sedangkan ia digunakan untuk mengecat kapal-kapal dan kulit binatang serta digunakan oleh manusia. Maka Rasulullah SAW menjawab, “Bahkan, ia tetap haram.” Kemudian, Rasulullah SAW bersabda pada ketika tersebut, “Semoga Allah SWT menghancurkan golongan Yahudi. Sesungguhnya Allah SWT telah mengharamkan lemak haiwan tersebut, namun mereka memperelokkannya dan menjualnya serta mengambil keuntungan daripadanya!”
Riwayat al-Bukhari (2082) dan Muslim (2960)
Al-Hafiz Ibn Hajar berkata: Jumhur (majoriti) ulama menyatakan, sebab (
‘illah
) timbulnya larangan menjual bangkai, khamar dan babi adalah kerana keberadaannya yang najis. Akan tetapi, pendapat yang masyhur dalam mazhab Maliki menyatakan bahawa babi adalah suci. (Lihat
Fath al-Bari,
12/425)
Apabila babi itu najis, maka demikian juga bulunya. Di dalam kitab
al-Mausu’ah al-Fiqhiyyah,
dinyatakan:
ذَهَبَ الْجُمْهُورُ إِلَى نَجَاسَةِ شَعْرِ الْخِنْزِيرِ فَلاَ يَجُوزُ اسْتِعْمَالُهُ لأَنَّهُ اسْتِعْمَالٌ لِلْعَيْنِ النَّجِسَةِ.
Maksudnya: “
Jumhur ulama’ menyatakan najisnya bulu babi. Maka tidak boleh memakainya kerana najis ‘ainiyyah.
 (Lihat
al-Mausu’ah al-Fiqhiyyah al-Kuwaitiyyah
,
20/35)
Ibn ‘Abidin berkata: Menurut Imam Abu Yusuf, yang merupakan riwayat yang kuat dalam mazhab Hanafi, bulu babi dianggap kotor dan tidak suci. Inilah yang dipilih oleh al-Kasani dalam
 al-Bada’i‘
 dan al-Musili dalam
al-Ikhtiyar
. Justeru, jika seseorang solat dengan bulu babi lebih daripada satu dirham, maka solatnya tidak sah. (Lihat
Radd al-Mukhtar,
1/206)
Seperti yang dinyatakan di atas, bahawa terdapat pendapat yang menyatakan bahawa babi tidak najis. Ini merupakan pendapat mazhab Maliki. Dinyatakan dalam
al-Mausu’ah al-Fiqhiyyah
:
وَذَهَبَ الْمَالِكِيَّةُ إِلَى طَهَارَةِ شَعْرِ الْخِنْزِيرِ
Maksudnya: “
Mazhab Malik menyatakan bahawa bulu babi itu adalah suci.”
 (Lihat
al-Mausu’ah al-Fiqhiyyah al-Kuwaitiyyah,
20/35)

Penutup
Berbalik kepada persoalan di atas, kami nyatakan bahawa hukumnya adalah dimaafkan. Hal ini sepertimana disebut dalam firman Allah SWT:
عَفَا اللَّـهُ عَمَّا سَلَفَ
Maksudnya: “
Allah maafkan apa yang telah lalu.”
(Surah al-Maidah: 95)
Ibn Kathir berkata: Allah memaafkan apa yang telah lalu pada masa Jahiliyah bagi orang yang berbuat baik dalam Islam, mengikuti Syariat Allah, serta tidak melakukan perbuatan maksiat. (Lihat
Tafsir al-Quran al-‘Azim,
2/661)
Namun, sikat yang telah dibeli itu memang tidak boleh digunakan lagi kerana sifatnya daripada unsur babi yang diharamkan penggunaannya sepertimana yang telah dijelaskan di atas.
Kami berpendapat, isu seperti ini eloklah kita taqlidkan kepada mazhab Maliki agar tidak datang kepada kita rasa syak dan ragu, yang berpanjangan sehingga sentiasa dalam keadaan tidak yakin. Hal ini menjadikan kita sentiasa berada dalam kebersalahan dan sukar untuk menentukan di mana permulaannya dan ke mana kesudahannnya isu penggunaan sikat dari khinzir ini. Ia sudah tentu akan meletihkan. Maka, pakailah kaedah yang berdasarkan hadith daripada al-Hasan bin Ali R.Anhuma, bahawa Rasulullah SAW bersabda:
دَعْ مَا يَرِيبُكَ إِلَى مَا لَا يَرِيبُكَ
Maksudnya:
 “
Tinggalkanlah apa yang menjadi keraguan kepadamu kepada yang tidak meragukan.”
Riwayat al-Tirmizi (2708)
Ibn Daqiq al-‘Id berkata maksud yang meragukan kamu ialah: “Tinggalkan sesuatu yang menjadikan kamu ragu-ragu dan gantikanlah kepada perkara yang tidak meragukan.” (Lihat
Syarh al-Arba’in al-Nawawiyyah,
hlm. 61)
Akhir kalam, semoga Allah ampuni dosa kita dan sentiasa memandu kita ke arah yang terbaik dalam melayari bahtera kehidupan sehingga mengenali yang benar itu benar dan yang batil itu batil.
اللَّهُمَّ أَرِنَا الْحَقَّ حَقًّا، وَارْزُقْنَا اتِّبَاعَهُ، وَأَرِنَا الْبَاطِلَ بَاطِلًا، وَارْزُقْنَا اجْتنِاَبَهُ، وَلَا تَجْعَلْهُ مُلْتَبِسًا عَلَيْنَا فَنَضِلَّ، وَاجْعَلْنَا لِلْمُتَّقِينَ إِمَامًا
Maksudnya: “Ya Allah, tunjukkanlah kepada kami kebenaran itu sebagai kebenaran, dan rezekikanlah kepada kami untuk mengikutinya. Dan tunjukkanlah kepada kami kebatilan itu sebagai kebatilan dan rezekikanlah kepada kami untuk menjauhinya, dan jangan jadikannya terkeliru atas kami sehingga kami sesat. Dan jadikanlah kami sebagai pemimpin bagi orang yang bertaqwa. (Lihat
Tafsir Ibn Kathir
, 3/75)
Wallahu a’lam.
Bertarikh: 31 Mei 2023 bersamaan 11 Zulkaedah 1444H


#1713: Tips Baik dengan Anak Kecil

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya mohon tips atau petua nak baik dan tidak kasar pada anak kecil. Saya rasa saya ni sangat garang dan kasar dengan anak saya seorang yang berumur 3 tahun.

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga hari kiamat.
Pertamanya, Ibu bapa perlu mempelajari berkenaan hubungan bersama anak-anak atau disebut sebagai
bonding
.  Antaranya adalah dengan meluangkan masa yang berkualiti bersama mereka, membantu mereka menyiapkan kerja rumah yang diberikan, menjawap persoalan-persoalan kecil yang terkadang timbul, dan sebagainya.
Kemudian, ibu bapa perlu menanamkan di dalam diri terlebih dulu akhlak-akhlak yang terpuji. Hal yang demikian kerana ibu bapa merupakan contoh yang paling dekat bagi anak-anak. Jika ibu bapa mampu menjadi idola terbaik buat mereka, pasti ibu bapa juga akan merasa lebih gembira kerana mereka tahu bahawa mereka adalah orang penting bagi anak-anak. Antaranya, ibu bapa boleh mula memberi salam setiap kali bertemu dengan anak kecil mereka. Diriwayatkan daripada Anas bin Malik R.A katanya:
أَتَى رَسُولُ اللهِ ﷺ عَلَى غِلْمَانٍ يَلْعَبُونَ، فَسَلَّمَ عَلَيْهِمْ
Maksudnya:
 “Rasullah SAW datang kepada sekumpulan kanak-kanak yang sedang bermain, lalu memberi salam kepada mereka.”
Riwayat Abu Dawud (5202)
Seterusnya, tunjukkan sifat kasih kita pada anak-anak apabila bersama dengan mereka. Contoh yang terbaik adalah Rasulullah SAW sendiri seperti di dalam Riwayat Abu Hurairah R.A katanya: Rasulullah SAW mencium al-Hasan bin Ali dan ketika itu al-Aqra‘ bin Hamis al-Tamimi sedang duduk, lalu al-Aqra‘ berkata: “Aku mempunyai sepuluh orang anak, akan tetapi aku tidak pernah mencium seorang pun daripada mereka”, kemudian Nabi SAW bersabda:
مَن لا يَرْحَمُ لا يُرْحَمُ
Maksudnya:
 “Siapa yang tidak mengasihi, dia tidak akan dikasihi.”
Riwayat al-Bukhari (5997)
Mengusap kepala anak kecil juga antara bentuk kasih sayang kita kepada mereka. Diriwayatkan daripada Anas bin Malik R.A katanya:
كَانَ يَزُورُ الأَنْصَارَ وَيُسَلِّمُ عَلَى صِبْيَانِهِمْ وَيَمْسَحُ رُؤُوسَهُمْ
Maksudnya:
“Rasulullah SAW pernah menziarahi golongan Ansar, dan Baginda memberi salam kepada anak-anak mereka dan mengusap kepala mereka.”
Riwayat al-Tirmizi (2696), al-Nasa’ie (8349) di dalam
al-weSunan al-Kubra
, dan Ibn Hibban (459)
Tambahan lagi, kami juga menasihatkan agar ibu bapa yang berkelapangan untuk menghadiri kuliah agama yang terdapat di surau atau masjid berdekatan. Dengan cara mendekatkan diri kepada Allah SWT dan juga majlis ilmu, dengan izin Allah hati akan menjadi lebih tenang kerana ia sentiasa diisi dengan ilmu akhirat. Bahkan, akan menjadi lebih seronok jika kita bawa bersama anak-anak kecil ke majlis ilmu.
Kami katakan, ingatlah pesanan Nabi SAW ketika diminta oleh seorang lelaki untuk menasihatinya:
لا تَغْضَبْ فَرَدَّدَ مِرارًا، قالَ: لا تَغْضَبْ
Maksudnya:
 “Jangan marah, kemudian baginda mengulangnya beberapa kali seraya berkata: ‘Jangan marah’.”
Riwayat al-Bukhari (6116) dan Muslim (2449)
Kami nasihatkan kepada kita semua agar sentiasa mempelajari kaedah parenting dan bonding yang sudah tentu berbeda berdasarkan ilmu, budaya, dan situasi masyarakat serta tempat, agar ia seiring dengan perubahan masa dan tempat. Dengan cara ini, sudah tentu kita akan dapat meningkatkan kemampuan kita dalam berinteraksi dengan anak-anak kecil.
Lihatlah contoh terbaik dan sumber teladan daripada Rasulullah SAW, para sahabat dan salafussoleh yang telah berjaya mendidik anak bangsa menjadi bangsa yang unggul lagi hebat. Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:

“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
(Surah al-Furqan: 74)
Wallahua‘lam
Bertarikh: 31 Mei 2023 bersamaan 11 Zulkaedah 1444H


#1714: Perkara yang boleh Dilakukan Selepas Tawaf Wada’

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah Tawaf Wada’ wajib dan apakah perkara yang boleh dilakukan selepas Tawaf Wada’?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Tawaf wada’ merupakan pekerjaan terakhir yang wajib dilakukan sebelum meninggalkan Makkah setelah selesai segala urusan-urusan haji dan umrah bagi pendapat muktamad mazhab Syafi’i.
Ia merupakan amalan terakhir bagi jemaah yang telah melaksanakan ibadah haji sebelum meninggalkan Makkah. Tawaf wada‘ ini juga adalah sebagai penghormatan terakhir pada Masjidil Haram. Walau bagaimanapun, tawaf wada‘ termasuk dalam syarat wajib haji dan bukanlah terdiri daripada perkara rukun haji. Oleh yang demikian, sekiranya ia tidak dilakukan, maka ia tidak merosakkan haji seseorang jemaah itu, akan tetapi ia hendaklah ditampung dengan melakukan sembelihan dam sepertimana perkara wajib haji yang lain. (Lihat
al-Fiqh al-Islami wa AdilIatuhu
, 3/157)
Dalam menjawab persoalan di atas, kami mulakan dengan nas daripada Ibn ‘Abbas R.Anhuma, beliau berkata:
أُمِرَ النَّاسُ أَنْ يَكُونَ آخِرُ عَهْدِهِمْ بِالْبَيْتِ إِلَّا أَنَّهُ خُفِّفَ عَنْ الْحَائِضِ
Maksudnya
:
“Orang ramai diperintahkan menjadikan perkara terakhir mereka (ketika melakukan haji dan umrah) adalah dengan tawaf di Kaabah, melainkan diberi keringanan kepada wanita berhaid.”
Riwayat al-Bukhari (1755) dan Muslim (3284)
Al-Hafiz Ibn Hajar al-Asqalani berkata: hadith ini mengandungi dalil tentang kewajipan Tawaf Wada’ kerana ada perintah yang dikuatkan dan kerana ungkapan adanya keringanan bagi wanita haid. (Lihat
Fath al-Bari
, 3/747)
Hadith di atas menunjukkan Tawaf Wada‘ hukumnya wajib dan ia dikecualikan bagi wanita yang sedang mengalami haid. Perintah wajib ini disebabkan ‘arahan perintah’ (فعل الأمر) dalam hadith ini bersifat ‘mutlak’, tiada
qarinah
menunjukkan ia hanya menunjukkan sunat atau harus. Kaedah menjelaskan (الأمر المطلق) menunjukkan wajib (الأمر المطلق يفيد الوجوب). (Lihat
Syarh al-Kaukab al-Munir
, 3/3 dan
Syarh Zad al-Mustaqni‘
, 13/127)
Dalam hadith yang lain, daripada Ibn Abbas R.Anhuma, beliau berkata:
كَانَ النَّاسُ يَنْصَرِفُونَ فِى كُلِّ وَجْهٍ فَقَالَ رَسُولُ اللَّهِ -صلى الله عليه وسلم- « لاَ يَنْفِرَنَّ أَحَدٌ حَتَّى يَكُونَ آخِرُ عَهْدِهِ بِالْبَيْتِ
Maksudnya
:
“Dahulunya orang ramai beredar mengikut haluan masing-masing (untuk meninggalkan Makkah). Lalu Rasulullah SAW bersabda: Jangan sekali-kali seseorang daripada kamu meninggalkan Makkah sehinggalah akhir keberadaannya (di Makkah) al-Bait (Tawaf al-Wada`).”
Riwayat Muslim (3283), Ibn Majah (3070)
Imam al-Nawawi berkata, “hadith ini mengandungi dalil bagi pendapat yang mewajibkan Tawaf Wada’ dan apabila ditinggalkan maka harus membayar Dam. Inilah pendapat yang sahih menurut mazhab kami dan inilah pendapat majoriti Ulama.” (Lihat
Syarh Sahih Muslim
, 9/79)
Imam al-Nawawi juga berkata: “Ashab kami mengatakan, “Sesiapa yang telah selesai dari manasiknya dan dia ingin bermukim di Makkah, maka tidak ada ke atasnya Tawaf al-Wada’. Perkara ini tidak ada
khilaf
 padanya. Sama ada dia termasuk penduduknya atau bukan. Sekiranya dia ingin keluar dari Makkah menuju ke negaranya atau ke lainnya, maka dia mesti melakukan Tawaf al-Wada’.” (Lihat
al-Majmu‘
, 8/254)
Imam al-Zarkasyi berkata: Larangan ke atas sesuatu perkara menunjukkan perintah melakukan lawannya (ضده). Berdasarkan kaedah ini lawan kepada larangan meninggalkan Makkah sebelum tawaf wada` ialah melakukan tawaf wada` sebelum meninggalkan Makkah. Oleh itu melakukan tawaf wada` sebelum meninggalkan Makkah adalah wajib. (Lihat
al-Bahr al-Muhit
, 2/421)
Imam al-Syaukani ketika menerangkan maksud hadith di atas berkata: “Perkataan Baginda:
“Jangan seseorang daripada kamu terus bergerak pulang..”
 sehingga ke akhirnya, ia merupakan bukti wajibnya Tawaf al-Wada‘. (Lihat
Nail al-Awtar
, 5/106)
Menurut Syeikh Ibrahim al-Bajuri yang menukilkan kata-kata Imam Ibnu Qasim dan Abu Syuja’ dalam syarahnya berkata: “
Bagi pendapat yang lemah menyatakan sunat melakukan Tawaf Wada’ sekiranya ingin keluar bermusafir daripada Makkah, sama ada perjalanan musafirnya jauh mahupun dekat.  Manakala pendapat yang azhar (kuat) ialah wajib melakukan Tawaf Wada’, dan ia  adalah merupakan pendapat yang muktamad.”
(Lihat
Hasyiyah al-Bajuri ala Ibn Qasim,
1/323)
Dr. Muhammad al-Zuhaili menyatakan bahawa sesiapa yang ingin keluar meninggalkan Makkah untuk pulang ke tanah air masing-masing atau ke tempat yang lain, wajib ke atasnya melakukan tawaf wada‘ (sebelum bergerak keluar). Tawaf wada‘ bukanlah sebahagian daripada manasik haji, mahupun umrah, tetapi ia merupakan ibadah yang tersendiri. (Lihat
al-Mu‘tamad fi al-Fiqh al-Syafi‘i
, 2/402.)
Terdapat pendapat daripada al-Baghawi bahawa tawaf wada‘ wajib buat mereka yang ingin keluar meninggalkan Makkah pada jarak yang mengharuskan qasar solat. Adapun jarak yang kurang daripada itu, tidak wajib melakukan tawaf wada‘. Namun menurut al-Nawawi, pendapat yang sahih dan masyhur ialah sesiapa yang mahu meninggalkan Makkah pada jarak yang mengharuskan qasar solat (2 marhalah) atau kurang daripada itu, sama ada dekat, mahupun jauh, wajib melakukan tawaf wada‘. (Lihat
al-Majmu‘ Syarh al-Muhazzab
, 8/256)
Walaupun begitu, Imam al-Nawawi juga telah menyebut: “Para ulama’ al-Syafi’iyyah berbeza pendapat tentang Tawaf Wada’ apakah termasuk ibadah yang khusus bagi ibadah haji atau merupakan ibadah yang tetap dianjurkan di luar ibadah haji. Dalam hal ini, menurut Imam al-Haramain, bahawa Tawaf Wada’ adalah merupakan ibadah yang khusus bagi ibadah haji, yang membawa maksud, bagi para jemaah haji yang sudah meninggalkan Makkah tidak dianjurkan lagi atau tidak berhak lagi melakukan Tawaf Wada’. Dan menurut al-Baghawi, Abu Said al-Mutawalli dan selainnya berkata, bahawa Tawaf Wada’ itu merupakan ibadah yang tidak khusus bagi ibadah haji. Tetapi tetap diperintahkan bagi seseorang yang hendak meninggalkan kota Makkah yang mendapati jarak yang dibolehkannya melakukan qasar solat, sama ada bagi penduduk Makkah atau selainnya.”  (Lihat
al-Idhah fi Manasik al-Haj wa al-‘Umrah
, hlm. 409)

Perkara yang Boleh Dilakukan Selepas Tawaf Wada’
Berkenaan perkara-perkara yang boleh dilakukan selepas Tawaf Wada’, Muzakarah Haji Peringkat Kebangsaan ke-35 Musim Haji 1440H yang bersidang pada 9-11 November 2018 bersamaan 1-3 Rabi’ul Awwal 1440 Hijrah telah memutuskan berkenaan dengan
Perkara-perkara Yang Diharuskan Selepas Tawaf Wada‘,
iaitu:
Pertama: Sejurus Selepas Tawaf Wada‘
Menunaikan solat sunat tawaf dan berdoa selepasnya di Masjidil Haram.
Berdoa di Multazam.
Mengucup Al-Hajar al-Aswad.
Menunaikan solat sunat safar.
Menunaikan solat fardhu sekiranya bilal telah melaungkan azan atau bilal sedang melaungkan azan.
Begitu juga apabila sudah sampai di hotel yang berhampiran dengan Masjidil Haram untuk beliau solat fardhu bersama imam di Masjidil Haram.
Bergambar atau mengambil gambar dalam kadar yang cepat. Walaupun begitu, tidak digalakkan.
 Kedua: Selepas Tawaf (di Penginapan atau Hotel)
Makan dan minum di hotel.
Qadha hajat.
Menyalin dan menukar pakaian.
Zikir dan membaca al-Quran sementara menunggu.
Mengambil beg atau barang yang diletakkan / ditinggalkan di bilik penginapan.
Mencari isteri, saudara, waris dan rakan yang hilang.
Mengangkat barang-barang yang hendak dibawa bersama.
Tidur dalam bilik hotel sementara menunggu bas atau kenderaan datang.
Melawat isteri, saudara, waris, rakan yang sakit di hospital/klinik (bagi kes kecemasan dan hajat).
Sebarang urusan yang berkaitan dengan perjalanan sama ada ke Jeddah atau Madinah seperti membeli makanan dan minuman untuk kegunaan dalam perjalanan dan sebagainya.
Menunggu kenderaan (lewat tiba kerana kesesakan dan sebagainya).
Bersedekah ketika menunggu kedatangan kenderaan di penginapan.
Membayar dam. Walaupun begitu, digalakkan untuk membayar sebelum Tawaf Wada‘.
Semoga pencerahan ini dapat merungkai pelbagai isu berkaitan Tawaf Wada‘, apa yang boleh dan apa yang tidak dibolehkan.
Akhir kalam, kami berdoa kepada Allah, semoga Allah jadikan amalan haji ini diterima oleh Allah SWT:
اللّٰهُمَّ اجْعَلْ حَجَّنا حجًّا مَبْرُوْرًا وَسَعْيَنَا سَعْيًا مَشْكُوْرًا وَذَنْبَنَا ذَنْبًا مَغْفُوْرًا وَعَمَلَنَا عَمَلًا صَالِحًا مَقْبُوْلًا وَتِجَارَتَنَا تِجَارَةً لَنْ تَبُوْرَ
Maksudnya: “
Ya Allah! jadikanlah haji kami, haji yang mabrur, sa’ie kami sa’ie yang diterima, dosa kami dosa yang diampuni dan amalan kami amalan soleh yang dikabulkan dan perniagaan kami perniagaan yang tidak akan mengalami rugi selamanya.”
Wallahu a’lam.
Bertarikh: 31 Mei 2023 bersamaan 11 Zulkaedah 1444H